Datuk 'Jijoe' ketuai kumpulan terakhir ke Tokyo

SEPANG, 25 Julai - Jaguh berbasikal trek negara, Datuk Mohd Azizulhasni Awang mengetuai kumpulan terakhir kontinjen Malaysia berlepas ke temasya Sukan Olimpik Tokyo 2020 pagi ini.

Seramai 10 individu, termasuk lima atlet daripada sukan berbasikal trek, terjun dan olahraga berlepas dari Lapangan Terbang Antarabangsa Kuala Lumpur (KLIA) dan dijangka tiba di Lapangan Terbang Antarabangsa Narita pada 6.05 petang waktu tempatan.

Selain Azizulhasni, empat lagi atlet adalah rakan sepelatihnya Muhammad Shah Firdaus Sahrom, penerjun wanita Cheong Jun Hoong serta atlet olahraga, Lee Hup Wei dan Azreen Nabila Alias.

Menteri Belia dan Sukan Datuk Seri Reezal Merican Naina Merican turut berlepas ke Tokyo menaiki pesawat sama bagi memberi sokongan kepada atlet negara yang berjuang di bumi Tokyo.

Terdahulu, Timbalan Menteri Belia dan Sukan Senator Wan Ahmad Fayhsal Wan Ahmad Kamal tiba di KLIA bagi memberi sokongan dan kata-kata semangat kepada barisan atlet negara.

Beliau turut mengibarkan Jalur Gemilang sebagai simbolik pelepasan kontinjen Malaysia ke Sukan Olimpik Tokyo.


Pingat emas pertama Olimpik mampu dicapai

SEPANG, 18 Julai - Perdana Menteri, Tan Sri Muhyiddin Yassin yakin atlet Malaysia yang akan beraksi di Sukan Olimpik Tokyo 2020 mampu membawa pulang kilauan pingat emas pertama buat negara.

Menurut beliau, perkara itu tidak mustahil jika melihat kepada keazaman dan kesungguhan yang ditampilkan mereka meskipun berdepan kesukaran ketika pandemik COVID-19.

Menurut Tan Sri Muhyiddin, atlet negara tetap kekal fokus terhadap temasya Tokyo 2020 meskipun persiapan mereka terjejas akibat pelaksanaan Perintah Kawalan Pergerakan (PKP).

Justeru, Perdana Menteri melaungkan keyakinan bahawa barisan atlet kali ini adalah yang terbaik dan mampu menyinar di Tokyo nanti.

Beliau berkata demikian ketika menyaksikan pelepasan kontinjen Malaysia ke Tokyo 2020 yang terdiri daripada 18 atlet serta 22 orang jurulatih dan pegawai.

Mereka terdiri daripada atlet sukan badminton, gimnastik, terjun, renang dan memanah.

Kumpulan atlet itu merupakan kumpulan kedua yang bergerak ke Jepun selepas atlet pelayaran pada 8 Julai lalu.


Malaysia letak harapan tinggi kepada kontijen Olimpik, Paralimpik Tokyo

KUALA LUMPUR, 14 Julai - Malaysia meletakkan harapan tinggi terhadap kontinjen negara pada Sukan Olimpik dan Paralimpik Tokyo 2020.

Menurut Timbalan Perdana Menteri Datuk Seri Ismail Sabri Yaakob, kejayaan paling dinantikan ialah untuk mendengar lagu Negaraku bergema di Tokyo menerusi pingat emas pertama Olimpik.

Datuk Seri Ismail Sabri turut meminta agar kontinjen Malaysia di Olimpik menjaga keselamatan sebaiknya terutamanya atlet-atlet yang menjadi sandaran negara.

Beliau sebelum itu mewakili Perdana Menteri, Tan Sri Muhyiddin Yassin pada Majlis Amanat Perdana kepada Kontinjen Olimpik dan Paralimpik Tokyo 2020 yang diadakan secara maya pada Selasa.

Sukan Olimpik akan berlangsung mulai 23 Julai hingga 8 Ogos, manakala Paralimpik dijadualkan bermula 24 Ogos hingga 5 September.


'Gelombang Selamat' tambah keyakinan atlet

SEPANG, 13 Julai - Menteri Belia dan Sukan, Datuk Seri Reezal Merican Naina Merican yakin pelaksanaan 'Gelombang Selamat' dengan kerjasama Malaysia Airports Holdings Berhad (MAHB) dan Kumpulan Penerbangan Malaysia (MAG) mampu menjamin keselamatan atlet-atlet negara yang akan ke Sukan Olimpik 2020 di Tokyo bulan ini.

Menurut Datuk Seri Reezal Merican, langkah dan prosedur yang komprehensif oleh MAHB dan MAG dapat mengekang kemungkinan penularan COVID-19 dalam kalangan atlet dan pengurusan yang akan ke Tokyo.

Jelas beliau, apa yang penting ketika ini adalah aspek keselamatan dan kesihatan kepada seluruh kontinjen negara.

Datuk Seri Reezal turut berharap langkah seperti ini dapat menambah keyakinan kepada atlet negara untuk bertanding di Sukan Olimpik nanti.

Beliau ditemui selepas mengadakan lawatan pelaksanaan 'Gelembung Selamat' di Lapangan Terbang Kuala Lumpur, KLIA.

Sementara itu, Datuk Seri Reezal turut berkata pihak Kementerian Belia dan Sukan komited untuk melakukan apa sahaja cara bagi memastikan keselamatan atlet-atlet Malaysia di Tokyo terjamin. Setibanya kontinjen negara di Tokyo, mereka akan menjalani prosedur Gelembung Sukan yang bakal dipantau secara rapi oleh Majlis Sukan Negara sehingga temasya Olimpik berakhir.


Olimpik 2020: Terjun, basikal dan badminton kekal prospek utama

KUALA LUMPUR, 12 Julai - Menjelang Sukan Olimpik 2020.

Terjun, berbasikal dan badminton akan menjadi prospek pingat emas kontinjen Malaysia di Tokyo.

Itu pandangan Menteri Belia dan Sukan, Datuk Seri Reezal Merican Naina Merican yang turut berharap semua atlet negara meletakkan sasaran terbaik dalam kedudukan pingat.

Menurut beliau, semua atlet dan jurulatih harus berganding bahu bagi mendapatkan prestasi terbaik biarpun olimpik kali ini berbeza daripada edisi terdahulu.


Itali julang trofi Euro 2020

LONDON, 12 Julai - Itali menjuarai Euro 2020 selepas menewaskan England menerusi sepakan penentuan 3-2 pada aksi final di Wembley.

England kendalian Gareth Southgate mendahului permainan seawal minit kedua menerusi Luke Shaw hasil umpan Kieran Trippier.

Terkejut dengan jaringan awal itu, anak buah Roberto Mancini kembali mencari rentak dan mengawal permainan sehingga tamat babak pertama.

Bersambung babak kedua, Itali meneruskan penguasaan dan hasilnya Leornardo Bonucci mengheret permainan ke masa tambahan dengan gol penyamaan minit ke-67.

Masa tambahan tanpa sebarang gol dan permainan terpaksa ditentukan menerusi sepakan penalti.

Sepakan penentuan dilakukan susulan kedua-dua pasukan terikat satu sama.

Domenico Berardi, Leonardo Bonucci dan Federico Bernardeschi menyempurnakan sepakan untuk Itali manakala hanya Harry Kane dan Harry Maguire berjaya menewaskan Donnarumma.

Ketika England seakan mempunyai kelebihan apabila sepakan Andrea Belotti dan Jorginho diselamatkan Jordan Pickford, Marcus Rashford menyaksikan sepakannya tersasar dan Donnarumma menyelamatkan sepakan Jadon Sancho serta Bukayo Saka.

Penjaga gol Itali, Gianluigi Donnarumma menjadi wira penentuan penalti apabila menyelamatkan dua sepakan dan satu sepakan tersasar untuk menewaskan England pada final Euro 2020.

Itali mengulangi kejayaan menjulang trofi Eropah pada tahun 1968 apabila mengungguli penentuan penalti 3-2 di Stadium Wembley.


Agong zahir ucapan tahniah kepada kontinjen negara

KUALA LUMPUR, 7 Julai - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada semua atlet negara atas kejayaan melayakkan diri untuk bersaing di temasya Sukan Olimpik dan Sukan Paralimpik Tokyo 2020.

Menurut catatan di laman Facebook Istana Negara, Seri Paduka turut menzahirkan harapan agar atlet negara dapat mempamerkan prestasi terbaik mereka bagi menjulang nama Malaysia di persada tertinggi dunia itu.

Al-Sultan Abdullah juga menzahirkan harapan agar atlet dan pegawai sentiasa berwaspada dalam menjaga kesihatan diri ketika berada di kedua-dua temasya yang akan berlangsung dari 23 Julai hingga 8 Ogos bagi Sukan Olimpik dan 24 Ogos hingga 5 September depan, bagi Sukan Paralimpik.

Menerusi hantaran sama, Seri Paduka telah berkenan menerima menghadap Menteri Belia dan Sukan Datuk Seri Reezal Merican Naina Merican di Istana Negara.

Pada sesi menghadap ini, Al-Sultan Abdullah telah berkenan mengurniakan Jalur Gemilang kepada Datuk Seri Reezal Merican sebagai tanda simbolik penerimaan bagi pihak kontinjen negara yang akan bertanding di kedua-dua temasya.

Turut hadir Presiden Majlis Olimpik Malaysia Tan Sri Mohamad Norza Zakaria dan Presiden Majlis Paralimpik Malaysia Datuk Seri Megat D. Shahriman Zaharuddin.

Pada sesi sama, Seri Paduka turut berkenan menerima sembah taklimat mengenai persediaan dan penyertaan kontinjen negara di kedua-dua temasya tersebut.


Bekas Atlet PARA Negara, terima sumbangan kenderaan terpakai

SUNGAI PETANI, 4 Julai - Kesempitan hidup yang dialami bekas Atlet PARA Negara, Krisana Sriujun meraih perhatian pelbagai pihak.

Pemenang pingat gangsa acara lawan pedang berkerusi roda pada Kejohanan Para Asean Indonesia 2018 itu menerima sumbangan berupa sebuah kereta.

Kenderaan terpakai tersebut disumbangkan oleh Timbalan Speaker Dewan Undangan Negeri, DUN Kedah, Ahmad Fadzli Hashim bersama NGO Muslim CARE Malaysia Society.

Ketika dihubungi RTM Kedah, Krisana berkata, sebelum ini beliau terpaksa berulang alik ke Hospital Alor Setar setiap bulan untuk rawatan isterinya yang menghidap penyakit SystemicLupus Erythematosus (SLE) dengan menaiki motosikal beroda tiga.  Namun dengan adanya kereta tersebut, ia turut memudahkannya berniaga menjual makanan bagi menyara diri dan keluarga.

Dia yang turut dikenali sebagai Azmi Abu Hassan pernah menyertai beberapa kejohanan di peringkat antarabangsa antaranya di Eropah.


Perjuangan Harimau Malaya belum berakhir

DUBAI, 12 Jun - Ketua Jurulatih skuad Harimau Malaya, Tan Cheng Hoe menerima kekalahan Malaysia dengan hati terbuka dan tidak mahu menuding jari kepada mana-mana pihak.

Bagi Cheng Hoe, apa yang penting ketika ini adalah fokus kepada laluan lebih selesa untuk ke pusingan ketiga Kelayakan Piala Asia 2023.

Untuk itu, skuad negara harus menamatkan kempen di Emeriah Arab Bersatu (UAE) ini dengan menduduki ranking ketiga kumpulan G dan wajib menewaskan Thailand dalam perlawanan terakhir pada 16 Jun ini.

Cheng Hoe mengakui, pastinya terdapat insiden yang boleh dipertikai namun perkara tersebut berlaku sangat pantas dan pengadil telah membuat keputusan yang tidak memihak kepada Malaysia sehingga menyebabkan Harimau Malaya tewas tipis di tangan Vietnam 1-2.

Mahu melupakan detik hitam tersebut, Cheng Hoe menuntut anak-anak buahnya fokus kepada aksi seterusnya bagi mengintai peluang ke Piala Asia.

Malaysia dan Thailand kini berkongsi sembilan mata dalam kumpulan G namun Thailand berkelebihan satu gol.

#RTM #RTM75 #TerusUnggul #BeritaRTM #COVID19Malaysia #PKP #KitaJagaKita #DaruratCOVID19 #LindungDiriLindungSemua #PemerkasaPlus


Beri peluang De Paula 'tunjuk taring'

DUBAI, 5 Jun - Ketua jurulatih Harimau Malaya, Tan Cheng Hoe berpendapat penyerang naturalisasi negara, Guilherme de Paula wajar diberi peluang untuk membuktikan kemampuan sebenarnya meskipun gagal meledak sebarang gol pada pertemuan dengan Emiriah Arab Bersatu (UAE) semalam.

De Paula sebelum ini dikritik hebat oleh penyokong bola sepak tanah air selepas gagal menepati jangkaan ketika skuad negara tewas 0-4 pada aksi kelayakan Piala Dunia 2022/Piala Asia 2023 di Dubai.

Menurut Cheng Hoe, pertemuan dengan UAE adalah penampilan penuh pertama De Paula bersama Harimau Malaya dan pemain kelahiran Brazil berusia 34 tahun itu diberi peluang sepanjang 90 minit permainan kerana percaya dia mampu menjaringkan gol penyamaan.

Cheng Hoe turut meminta peminat negara tidak menyalahkan mana-mana pemain di atas kekalahan semalam sebaliknya perlu bersikap rasional dengan mengambil kira tahap persiapan yang dilakukan dalam tempoh yang singkat.

Cabaran Cheng Hoe kini adalah memastikan mental dan fizikal pemain negara tidak terjejas dengan kekalahan tersebut menjelang dua aksi 'wajib menang' dengan Vietnam dan Thailand.

Kekalahan semalam menyaksikan Malaysia jatuh ke tangga keempat Kumpulan G, terikat sembilan mata bersama UAE yang naik ke tangga kedua dan Thailand di tangga ketiga berdasarkan perbezaan gol.

Skuad negara dijadual menentang Vietnam pada Sabtu depan dan menamatkan kempen dengan Thailand pada 16 Jun.


Harimau Malaya mahu padam 'igauan buruk' tahun 2015

DUBAI, 3 Jun - Menjelang pertemuan Malaysia dengan Emiriah Arab Bersatu (UAE) tengah malam ini.

Setelah hampir enam tahun, skuad Harimau Malaya berpeluang untuk memadam igauan ngeri dalam arena bola sepak negara ketika tewas 10-0 kepada UAE pada September 2015.

Kali ini, skuad bimbingan Tan Cheng Hoe kembali dengan kekuatan berbeza dan turun dengan misi menebus maruah apabila berdepan tuan rumah dalam pusingan kedua Kelayakan Piala Dunia 2022/Piala Asia 2023 di Stadium Zabeel, Dubai, tengah malam ini.

Aksi Kumpulan G itu bakal menyaksikan Malaysia buat kali pertama bertandang ke UAE sejak skuad yang ketika itu dikendalikan oleh Dollah Salleh diaibkan dengan jaringan yang besar.

Bagaimanapun, episod sebaliknya mungkin boleh berlaku apabila skuad Harimau Malaya kini melalui revolusi besar-besaran dan diperkuat dengan kehadiran pemain berdarah kacukan serta naturalisasi.

Di atas kertas, ranking jelas menunjukkan jurang besar antara Malaysia yang berada di kedudukan ke-153 dunia dengan UAE di tangga ke-73.

Rekod turut tidak memihak kepada skuad kebangsaan sepanjang 14 pertemuan sejak 1980 dengan Malaysia hanya menang 3 perlawanan, tewas 9 kali dan seri 2 kali.

Atas kertas, jelas menunjukkan pertembungan epik bakal memihak kepada UAE namun ia boleh menjadi azimat buat pemain negara untuk menamatkan badi kekalahan sejak kali terakhir menang 2-1 ke atas mereka di Pestabola Merdeka 1982.

Selepas mengharungi lima aksi kumpulan, kejayaan meraih tiga mata ke atas UAE akan mencerahkan peluang Malaysia di kedudukan kedua memberi tekanan ke atas pendahulu, Vietnam.


Mimpi indah Manchester City musnah, Chelsea julang trofi Liga Juara-Juara Eropah 2020/21

PORTO, 30 Mei - Chelsea muncul juara buat kali kedua Liga Juara-Juara Eropah selepas mengatasi Manchester City, 1-0 pada perlawanan akhir membabitkan kedua-dua pasukan dari England. Dalam aksi di Estádio do Dragão, Porto, Portugal, kedua-dua pasukan saling berbalas serangan dengan aksi seimbang pada segenap aspek.

Namun, The Blues memecah kebuntuan menerusi gol tunggal Kai Havertz pada minit ke-42.

Havertz bijak memanfaatkan umpanan Mason Mount bagi memperdaya penjaga gol City, Ederson sebelum menolak bola ke gawang.

Ia kejayaan kedua buat pasukan dari London itu selepas 2012.

Pemain tengah Chelsea, N'golo Kante pula merangkul pemain terbaik perlawanan akhir.

Buat pengendali The Blues, Thomas Tuchel, ia pencapaian amat bermakna selepas pasukan kendaliannya Paris Saint-Germain, tumpas pada peringkat sama kepada Bayern Munich, musim lalu.

Manakala buat jurulatih Manchester City, meskipun berjaya membawa trofi Liga Perdana Inggeris buat kali ketiga dalam tempoh empat tahun ke Etihad namun dia masih gagal mencapai hasrat pemilik kelab yang mahu kejuaraan kelab Eropah, yang kali terakhir dimenangi Guardiola bersama Barcelona pada 2011.


Masih banyak ruang untuk diperbaiki

KUALA LUMPUR, 26 Mei - 'Masih banyak ruang untuk diperbaiki.'

Itu pandangan Pengarah Kejurulatihan Persatuan Badminton Malaysia (BAM), Wong Choong Hann terhadap barisan pemain remaja negara yang meraih dua gelaran di Kejohanan Badminton Antarabangsa Slovenia 2021, Sabtu lepas.

Beliau mengingatkan agar mereka tidak cepat berpuas hati dengan pencapaian yang dilakar di kejohanan tersebut.

Choong Hann berkata, pujian harus diberikan kepada barisan pemain tersebut kerana berjaya mengotakan janji membawa pulang kemenangan di Slovenia.

Menurutnya, pencapaian itu membuktikan bahawa pemain muda negara memiliki semangat juang tinggi dan mampu menjadi pelapis yang berkualiti kepada pemain senior pada masa hadapan.

Pada kejohanan tersebut, beregu campuran Choong Hon Jian-Toh Ee Wei, masing-masing berusia 20 tahun, meraih gelaran juara apabila menewaskan pasangan Indonesia.

Ia adalah kejuaraan antarabangsa kedua bagi pasangan ranking ke-263 dunia itu setelah memenangi Terbuka Poland pada penampilan sulung mereka, Mac lepas.

Low Yeen Yuan-Valeree Siow kemudian melakar kejayaan berganda buat Malaysia apabila merangkul gelaran beregu wanita.

Pasangan bukan pilihan berusia 19 tahun itu, mengejutkan pilihan ketiga dari Denmark untuk mendakap gelaran antarabangsa pertama mereka.

Selain dua kejayaan itu, pemain muda lain turut mempamerkan prestasi membanggakan walaupun gagal melayakkan diri ke final.

Selepas ini, pemain muda negara akan turun beraksi pada Terbuka Austria yang dijadual bermula esok hingga 30 Mei.


KUALA LUMPUR, 26 Mei - Tiada kompromi terhadap isu gangguan seksual dalam sukan.

Kementerian Belia dan Sukan (KBS) menegaskan, pihaknya dan Majlis Sukan Negara (MSN) akan memberikan sokongan penuh dan memperkasa platform kepada atlet dan pegawai untuk tampil membuat laporan jika berlaku insiden salah laku dan gangguan seksual.

Menterinya, Datuk Seri Reezal Merica Naina Merican berkata, laporan boleh dibuat menerusi Jawatankuasa Perwakilan Atlet MSN, Jawatankuasa Salah Laku dan Gangguan Dalam Sukan MSN dan juga Suruhanjaya Atlet di bawah Majlis Olimpik Malaysia (MOM).

Menerusi satu hantaran di Facebook rasmi beliau, Datuk Seri Reezal amat memandang serius pengalaman gangguan seksual yang dilalui bekas atlet renang negara, Cindy Ong suatu ketika dulu.

Beliau menegaskan gangguan sebegini tidak seharusnya berlaku terhadap mana-mana atlet negara.

Setiap atlet dan pegawai katanya, harus berada dalam suasana yang selamat di dalam pusat latihan kebangsaan.

Tambahnya, KBS akan terus menyokong inisiatif untuk memastikan isu gangguan seksual dalam kalangan atlet dan bakal atlet dapat ditangani secara menyeluruh.


Trofi Liga Europa 'pintu' kembalinya era kegemilangan Manchester United

GDANSK, 26 Mei - Hanya kejayaan menjulang trofi Liga Europa sahaja yang bakal menentukan musim cemerlang buat Manchester United.

Itu harapan pengurus The Red Devils, Ole Gunnar Solskjaer menjelang aksi final berdepan Villarreal di Gdansk, Poland awal pagi esok, dalam misi memburu trofi sulung sejak kejayaan dalam kempen yang sama di bawah bimbingan Jose Mourinho pada 2017.

Selepas menamatkan kempen Liga Perdana Inggeris selaku naib juara musim ini, Solskjaer kini dalam misi mengembalikan semula kegemilangan United seperti era Alex Ferguson.

Pengendali dari Norway itu menjadi nadi penting ketika kejayaan United menjulang gelaran trebel pada 1999 termasuk jaringan kemenangannya ke atas Bayern Munich pada final Liga Juara-Juara.

Justeru, pengurus berusia 48 tahun itu berharap dapat menamatkan penantian memenangi gelaran sulungnya sebagai pengurus United sejak tiba di Old Trafford pada 2019.

United mara ke separuh akhir Liga Europa musim lalu namun tewas 1-2 kepada Sevilla yang muncul juara.


Atletico Madrid, 'raja' baharu La Liga

VALLADOLID, 23 Mei - Selepas tujuh tahun, Atletico Madrid kembali merangkul gelaran juara La Liga.

Ia diperoleh pada aksi terakhir liga dengan mengatasi Real Valladolid 2-1.

Kota Madrid ditenggelami 'gelombang' merah putih apabila penyokong Atletico membanjiri jalan raya utama untuk meraikan kejuaraan La Liga pertama yang dimenangi kelab itu selepas 2014.

Ia bagaimana pun tidak dicapai dengan mudah meskipun skuad Rojiblancos beraksi konsisten pada awal musim dan memiliki kelebihan lebih 10 mata pada pertengahan musim.

Keciciran mata pada beberapa minggu terakhir menyaksikan penentuan juara ditentukan pada aksi terakhir liga.

Pada perlawanan di Stadium José Zorrilla itu, Valladolid terlebih dahulu di depan pada minit ke-18 menerusi pemain tengah, Oscar Plano.

Di babak kedua, Atletico bangkit menyamakan kedudukan hasil rembatan leret penyerang Argentina, Angel Correa pada minit ke-57.

10 minit berselang Luis Suarez berjaya menyumbat gol kemenangan pasukan melalui larian solo pada minit ke-67.

Atletico Madrid merangkul gelaran La Liga ke-11 dalam sejarah kelab itu selepas menamatkan liga dengan 86 mata, dua mata di depan Real Madrid dan tujuh mata di depan Barcelona.

Sevilla di kedudukan keempat melengkapkan senarai empat pasukan dari Sepanyol bagi saingan Liga Juara Eropah musim depan.


Malaysia tuan rumah Kejohanan Skuasy Lelaki Berpasukan Dunia 2021

KUALA LUMPUR, 21 Mei - Malaysia dipilih menjadi tuan rumah Kejohanan Skuasy Lelaki Berpasukan Dunia Persekutuan Skuasy Dunia (WSF) 2021.

Ia dijadual berlangsung di Pusat Skuasy Nasional Bukit Jalil pada 7 hingga 11 Disember ini.

Kali terakhir Malaysia menganjurkannya adalah pada 1997.

Kejohanan dunia itu pada asalnya dijadualkan di Tauranga, New Zealand.

Namun, ia terpaksa dipindahkan disebabkan sekatan perjalanan yang ketat di negara itu bagi mengekang penularan COVID-19.

Menurut pengumuman WSF di laman sesawangnya, ia juga merupakan kejohanan pertama diadakan di Asia sejak edisi 2007 di Chennai, India.

Presiden WSF, Zena Wooldridge dalam kenyataannya berkata, Persatuan Raket Skuasy Malaysia (SRAM) mempunyai kedudukan yang baik dalam menganjurkan kejohanan utama skuasy dan ia menjadi faktor utama pemilihan Malaysia sebagai pengganti.

Malaysia telah menyertai Kejohanan Skuasy Lelaki Berpasukan Dunia sebanyak 18 kali sejak 1979 dan pencapaian terbaik skuad negara adalah tempat kelima pada edisi 2005 dan 2011.


Persiapan atlet Sukan SEA 2021 berada pada tahap yang baik

KLANG, 21 Mei - Kementerian Belia dan Sukan (KBS) komited dan opitimis persiapan atlet-atlet Sukan SEA 2021 berada pada tahap yang baik.

Ia susulan tuan rumah Vietnam mengesahkan temasya edisi Ke-31 itu akan berlangsung seperti dijadualkan bermula 21 November hingga 2 Disember depan.

Timbalan Menteri KBS, Senator Wan Ahmad Fayhsal Wan Ahmad Kamal berkata, kini semua atlet berada dalam gelembung sukan selain dipantau setiap masa bagi memastikan mereka tidak terdedah kepada COVID-19.

Beliau ditemui selepas melakukan lawatan ke Pusat Pemberian Vaksin (PPV) di Dewan Kelab Kilat TNB, Klang.

Sementara itu, Wan Ahmad Fayhsal juga mengucapkan selamat maju jaya kepada skuad Harimau Malaya yang baru sahaja tiba di Dubai bagi menghadapi Kelayakan Piala Dunia 2023/Piala Asia 2022.

Skuad kendalian Tan Cheng Hoe itu juga akan turun dalam dua aksi pemanas badan bertemu Kuwait 23 Mei ini dan Bahrain pada 28 Mei.

Skuad Harimau Malaya akan memulakan baki saingan Kumpulan G kempen kelayakan itu bertemu UAE pada 3 Jun, Vietnam pada 11 Jun dan Thailand pada 15 Jun.


ASTAF singkir PSM, beri tempoh 14 hari buat rayuan

KUALA LUMPUR, 21 Mei - Persekutuan Sepak Takraw Asia (ASTAF) memutuskan untuk menyingkirkan Persatuan Sepak Takraw Malaysia (PSM) daripada pertubuhan itu serta merta.

Pengerusi Panel Displin ASTAF, Yogender Singh Dahiya dalam satu kenyataan berkata, keputusan itu dibuat selepas mendengar pertuduhan yang dibuat oleh pendakwa dilantik ASTAF diketuai oleh John Vasavan.

Menurut Yogender Singh, ASTAF terpaksa membuat keputusan itu demi kepentingan sukan sepak takraw dan menghantar peringatan kepada keluarga sukan yang lain bahawa kelakuan tidak bertanggungjawab tidak seharusnya dibiarkan berlaku.

Bagaimanapun beliau berkata, PSM masih diberi tempoh 14 hari untuk merayu terhadap pertuduhan dan hukuman tersebut.

Kegagalan berbuat demikian akan menyebabkan PSM dijatuhkan hukuman sebagai bersalah dan dibuang serta merta.

PSM sebelum ini didakwa atas surat yang dikeluarkan Presidennya Datuk Seri Ahmad Ismail bertarikh 24 Februari dan dihantar atas kapasitinya sebagai Timbalan Presiden ASTAF kepada Lembaga Olimpik Asia dan Jawatankuasa Olimpik Antarabangsa.

Yogender Singh berkata, PSM bersalah kerana melanggar perjanjian bertulis yang diberi kepada Persekutuan Sepak Takraw Antarabangsa (ISTAF) dan ASTAF pada 14 Mac 2008 iaitu menyokong kedua-dua badan berkenaan.

Pada 5 Mei, Ismail yang lebih dikenali sebagai ‘Tok Mat’ telah digantung 15 tahun dalam semua peringkat aktiviti sepak takraw bermula 6 Mei oleh Panel Displin ASTAF.


Skuad Harimau Malaya berlepas ke Dubai

SEPANG, 20 Mei - Skuad Harimau Malaya selamat berlepas ke Dubai padi tadi bagi mengharungi aksi pemanas badan dan pusingan kelayakan Piala Dunia 2022/Piala Asia 2023.

Seramai 45 pemain dan pegawai menaiki pesawat MH 8436 yang diterbangkan khas oleh Malaysia Airlines pada pukul 9:00 pagi dan tiba di Dubai pada 12.20 tengah hari waktu tempatan.

Turut kelihatan Ketua Jurulatih Negara Tan Cheng Hoe, pegawai dan barisan pemain di Lapangan Terbang Antarabangsa Kuala Lumpur (KLIA).

Antara yang hadir ialah Presiden Persatuan Bolasepak Malaysia (FAM) Datuk Hamidin Mohd Amin bagi memberi sokongan moral kepada pemain.

Sebelum berlepas, berlangsung sesi penyerahan jersi dan bola kepada wakil Malaysia Airlines yang disampaikan oleh Datuk Hamidin dan kapten pasukan, Aidil Zafuan Abd Radzak.

Skuad Harimau Malaya akan memulakan baki saingan Kumpulan G kempen kelayakan itu bertemu UAE pada 3 Jun, Vietnam, 11 Jun dan Thailand pada 15 Jun.


Menteri KBS suntik semangat buat skuad Harimau Malaya ke UEA

PUTRAJAYA, 19 Mei - 'Kibarkanlah panji-panji negara dengan bangga' itu kata-kata semangat Menteri Belia dan Sukan Datuk Seri Reezal Merican Naina Merican buat skuad Harimau Malaya bagi kempen Kelayakan Piala Dunia 2022/ Piala Asia 2023 di Emiriyah Arab Bersatu (UAE).

Skuad bimbingan Tan Cheng Hoe dijadual ke Dubai esok sebelum memulakan aksi pada awal bulan depan.

Perjuangan Harimau Malaya kali ini amat mencabar terutama ketika dunia masih lagi bergelut dengan pendemik Covid-19.

Justeru, Datuk Seri Reezal Merican menasihatkan setiap pemain dan pegawai pasukan yang berada dalam gelembung sukan, perlu mematuhi prosedur operasi standard (SOP) ditetapkan.

Beliau berkata demikian menerusi rakaman video di laman Facebook rasmi Persatuan Bola Sepak Malaysia (FAM) hari ini.

Malaysia akan memulakan baki saingan Kumpulan G bertemu UAE pada 3 Jun, sebelum menentang Vietnam pada 11 Jun dan Thailand pada 15 Jun ini.


Masih tandus trofi, Harry Kane bakal tinggalkan Tottenham Hotspur

LONDON, 18 Mei - Tottenham dikhabarkan bakal kehilangan penyerang berbisanya, Harry Kane pada musim depan.

Pemain itu dilaporkan telah pun memberitahu pihak pengurusan Spurs mengenai hasratnya untuk berhijrah ke kelab lain.

Kane dikatakan tidak gembira dengan prestasi keseluruhan kelabnya yang terus ketandusan trofi musim ini dan bersedia meninggalkan kelab utara London itu walaupun masih berbaki kontrak tiga tahun lagi.

Kapten England itu yang telah meledak 32 gol bersama Spurs dalam semua kejohanan musim ini dilaporkan mahu masa depannya diselesaikan sebelum bermula kejohanan Euro 2020 bulan depan.

Bagaimanapun, hasrat Kane dilihat bakal berdepan kesukaran memandangkan pengerusi Tottenham, Daniel Levy diketahui sebagai seorang yang sukar mengalah yang boleh menyukarkan harapan pemain berusia 27 tahun itu mencari penyelesaian.

Juara Liga Perdana, Manchester City, Manchester United dan finalis Liga Juara-Juara, Chelsea dikatkan telah menghubungi wakil Kane berhubung situasi terbaharu itu.

Paris Saint Germain (PSG) dan Real Madrid juga dikatakan berminat dengan penyerang itu yang kini dianggarkan bernilai lebih 100 juta pound.


80 peratus rakyat Jepun bantah Sukan Olimpik

TOKYO, 18 Mei - Lebih 80 peratus rakyat Jepun membantah negara tersebut meneruskan penganjuran Olimpik yang tertangguh akibat COVID-19 tahun ini.

Ia berdasarkan undian terbaharu yang dikeluarkan semalam, kurang 10 minggu dari tarikh berlangsungnya temasya Tokyo.

Kaji selidik itu selepas Jepun melanjutkan tempoh perintah berkurung Jumaat lalu ketika negara tersebut berperang menentang jangkitan gelombang keempat.

Ini memberi tekanan kepada sistem kesihatan negara tersebut ketika pakar perubatan mengulangi amaran mengenai masalah yang timbul.

Kaji selidik akhbar Asahi Shimbun mendapati 43 peratus mahu temasya itu dibatalkan, 40 peratus lagi mahu ia dilanjutkan.

Jumlah itu meningkat daripada 35 peratus yang menyokong pembatalan temasya itu dalam kajian akhbar itu sebulan lalu manakala 34 peratus mahu ia dilanjutkan.

Hanya 14 peratus menyokong temasya diteruskan seperti dijadualkan musim panas ini, turun daripada 28 peratus menurut kaji selidik sebelum ini yang diambil daripada 1,527 responden menerusi 3,191 panggilan telefon.

Jika temasya diteruskan, 59 peratus mahu ia berlangsung tanpa penonton manakala 33 peratus menyokong jumlah penonton dihadkan dan tiga peratus mahu ia mengikut kapasiti sebenar pertandingan.

Selama beberapa bulan, undian mendapati majoriti rakyat Jepun membantah temasya sukan itu diteruskan musim panas ini.


FAM hantar surat rayuan kepada FIFA mohon buat ketetapan adil,saksama

KUALA LUMPUR, 18 Mei - Persatuan Bola Sepak Malaysia (FAM) menghantar surat rayuan rasmi kepada Persekutuan Bola Sepak Antarabangsa (FIFA) meminta penyelesaian yang adil, susulan tindakan Korea Utara menarik diri daripada saingan Kelayakan Piala Dunia 2022/ Piala Asia 2023.

Setiausaha Agung, Stuart Ramalingam dalam kenyataan memaklumkan, FAM meminta FIFA membuat ketetapan yang saksama kepada semua pasukan bertanding dalam saingan pusingan kedua kempen kelayakan itu, yang bermula bulan depan.

Katanya penarikan diri Korea Utara telah membawa pelbagai kemungkinan termasuk pungutan mata hasil keputusan aksi menentang pasukan tempat terakhir setiap kumpulan tidak akan dikira.

Dalam surat rayuan itu, FAM turut menegaskan FIFA perlu tampil dengan satu penyelesaian atau ketetapan dengan menitikberatkan semangat keadilan dan mengambil kira faktor integriti dalam sukan.

Konfederasi Bola Sepak Asia (AFC), pada Ahad, mengesahkan Persatuan Bola Sepak Korea Utara menarik diri daripada kempen Kelayakan Piala Dunia 2022/ Piala Asia 2023 dan akan merujuk perkara itu ke FIFA.

Korea Utara yang berada dalam Kumpulan H bersama pendahulu Turkmenistan, Korea Selatan, Lubnan dan Sri Lanka dijadualkan menamatkan baki perlawanan kumpulan di Korea Selatan.


Akhirnya Leicester City rasai nikmat julang trofi Piala FA

LONDON, 16 Mei - Jaringan jarak jauh yang menakjubkan daripada Youri Tielemans menghadiahkan Leicester City trofi pertama mereka dalam kempen Piala FA selepas menewaskan Chelsea 1-0 di Stadium Wembley awal pagi tadi.

Hari bersejarah itu, turut menyaksikan 21,000 penyokong dibenar memasuki stadium dan berakhir dengan pemilik Leicester, Aiyawatt Srivaddhana Prabha turut dijemput ke tengah padang meraikan kejayaan pasukannya.

Leicester sebelum ini tewas dalam semua empat final Piala FA dan kali terakhir beraksi di pentas berkenaan ialah pada 1969.

Namun, jaringan luar biasa Tielemans pada minit ke-63 pastinya terpahat sebagai antara gol terbaik dalam sejarah 149 tahun kejohanan ini.

Chelsea pula hampir berjaya mengheret pertemuan ke masa tambahan apabila pertahanan lawan, Wes Morgan menjaringkan gol sendiri pada minit ke-89 namun sistem bantuan video pengadil (VAR) membatalkan jaringan tersebut kerana ofsaid.

Sebaik wisel penamat ditiup, para pemain Leicester meraikan kejayaan mereka dengan penuh emosi selepas memahat satu lagi pencapaian bersejarah dalam kelab mereka setelah muncul juara Liga Perdana Inggeris pada 2016.

Ini trofi pertama buat pengurus Leicester, Brendan Rodgers dalam saingan bola sepak di England selepas kejayaannya bersama kelab Scotland, Celtic.

Manakala pengendali The Blues, Thomas Tuchel pula masih berpeluang memenangi trofi pertamanya di England apabila pasukannya berdepan Manchester City pada aksi final Liga Juara-Juara 30 Mei ini.


Fadhil tunjuk 'belang' sebenar di Hong Kong

HONG KONG, 16 Mei - Pelumba basikal trek negara, Muhammad Fadhil Mohd Zonis terus melakar kejayaan pada Kejohanan Piala Negara-Negara Kesatuan Berbasikal Antarabangsa (UCI) di Velodrom Hong Kong apabila merangkul emas dalam acara keirin lelaki semalam.

Pelumba berusia 24 tahun itu mencatat masa 10.298 saat untuk muncul juara, mengetepikan dua pelumba pemegang pingat perak Kejohanan Dunia dari Jepun.

Pemegang pingat perak Kejohanan Dunia 2020 dan Juara Asia empat kali Yuta Wakimoto serta pemegang pingat perak Kejohanan Dunia 2019 Yudai Nitta masing-masing meraih pingat perak dan gangsa.

Sementara itu, seorang lagi pelumba Malaysia, Ahmad Safwan Ahmad Nazeri menamatkan saingan di tempat ke-11.

Muhammad Fadhil, pemegang rekod kebangsaan dan Asia Ujian Masa 1km, meraih pingat perak dalam acara berkenaan.

Beliau akan bersaing dalam acara pecut hari ini.

Sementara itu, Anis Amira Rosidi merangkul pingat gangsa Ujian Masa 500 meter wanita dengan catatan 35.493 saat.


Tiada kelibat pemain badminton Israel sertai Terbuka Malaysia

PUTRAJAYA, 15 Mei - Tiada pasangan daripada Israel yang dibenar beraksi pada Kejohanan Terbuka Malaysia.

Demikian tegas Menteri Belia dan Sukan, Datuk Seri Reezal Merican Naina Merican mengenai desas-desus mengenai penyertaan pasangan dari Israel, Misha Zilberman-Svetlana Zilberman dalam Kejohanan berkenaan.

Dakwaan itu tular di media sosial apabila seorang peminat badminton bertanyakan soalan itu kepada Reezal Merican menerusi laman sosial media Twitter.

Persoalan itu diajukan beserta dengan jadual perlawanan Persekutuan Badminton Dunia (IBF) yang menunjukkan pasangan dari Israel itu berada dalam undian beregu campuran bersama beberapa negara lain.

Reezal Merican bagaimanapun membuat 'Twit semula' ciapan daripada Persatuan Badminton Malaysia (BAM) yang menjawab bahawa undian kejohanan yang tersebar itu tidak pernah diluluskan kerajaan sejajar dengan polisi negara Malaysia.

Menurut BAM, Malaysia mengecam dan menolak sebarang kekejaman rejim Israel terhadap Palestin dan tidak mempunyai apa-apa hubungan diplomatik dengan negara tersebut.

Kejohanan Terbuka Malaysia yang sepatutnya berlangsung di Axiata Arena, Bukit Jalil hujung Mei ini telah ditangguhkan ke tarikh yang belum ditetapkan.


Liverpool berjuang buru tempat ke Liga Juara-Juara Eropah

MANCHESTER, 14 Mei - Liverpool mencerahkan semula peluang mereka untuk layak ke kempen Liga Juara-Juara Eropah musim depan selepas menewaskan Manchester United 4-2 di Old Trafford awal pagi tadi.

Skuad kendalian Jurgen Klopp itu bagaimanapun masih perlu menang kesemua baki tiga perlawanan musim ini untuk menjamin tempat empat pasukan teratas Liga Perdana Inggeris.

Ini kejayaan pertama Liverpool ke atas United di Old Trafford sejak musim 2014.

Pada aksi tersebut, penyerang Brazil, Roberto Firmino meledakkan dua gol selepas jaringan Diego Jota memadamkan gol pendahuluan United menerusi Bruno Fernandes di babak pertama.

Bintang England, Marcus Rashford kemudian cuba mengurangkan defisit jaringan namun Mohamed Salah melengkapkan malam gemilang The Reds pada hujung permainan, sekali gus melonjakkan pasukannya ke tangga kelima.

Ini kekalahan kedua berturut-turut United selepas tewas 1-2 kepada Leicester City kelmarin namun The Red Devils masih kekal di tangga kedua dengan 70 mata.

Manakala, Liverpool naik ke tangga kelima dengan 60 mata, empat mata di belakang Chelsea yang menghuni tangga keempat.


Pemanah negara Haziq Kamaruddin meninggal dunia

KAJANG, 14 Mei - Arena sukan negara hari ini dikejutkan dengan satu perkhabaran sedih apabila atlet memanah negara Haziq Kamaruddin dilaporkan telah meninggal dunia pagi tadi.

Setakat ini, punca kematian Allahyarham masih belum didedahkan.

Jenazah pemanah berusia 27 tahun itu kini berada di Hospital Kajang untuk proses bedah siasat.

Haziq yang berasal dari Johor pernah mewakili negara di Sukan Olimpik 2012 London dan 2016 di Rio de Janeiro dalam acara berpasukan lelaki.


BFM bakal terima tajaan jenama terkemuka

SHAH ALAM, 14 Mei - Buat julung kalinya selepas lebih 20 tahun penubuhan Persekutuan Besbol Malaysia (BFM), sebuah jenama terkemuka tanah air tampil menjadi penaja rasmi bagi pasukan besbol kebangsaan.

Jelas Presiden BFM, Sazali Husain, penajaan selama dua tahun itu akan diumumkan secara rasmi dalam masa terdekat.

Jelas Sazali, penajaan tu melibatkan pakaian rasmi pasukan kebangsaan, pakaian kejohanan dan "kit training".

Beliau gembira dengan perkembangan ini memandangkan sudah ada beberapa pihak yang memberikan perhatian terhadap sukan besbol tanah air.

Dalam pada itu, Sazali turut mengakui pandemik COVID-19 sedikit sebanyak merencatkan perkembangan sukan besbol tanah air.

Namun beliau dapat menggunakan masa terluang untuk menyelesaikan beberapa kemelut dalam persatuan antaranya menyelesaikan hutang lapuk dengan Majlis Olimpik Malaysia dan memperbaiki hubungan dengan badan-badan antarabangsa terutama BFA dan WBSC.


Badminton Terbuka Singapura dibatalkan

KUALA LUMPUR, 13 Mei - Saingan Badminton Terbuka Singapura yang menjadi medan terakhir bagi kelayakan Sukan Olimpik 2020 Tokyo pada 1 hingga 6 Jun depan telah dibatalkan.

Persekutuan Badminton Dunia (BWF) dan Persatuan Badminton Singapura (SBA) mengesahkan perkara tersebut melalui satu kenyataan di laman web rasminya.

Menurut kenyataan tersebut, BWF menjelaskan walaupun pihak penganjur melakukan semua usaha bagi memastikan tahap keselamatan namun pihaknya terpaksa membatalkan kejohanan berkenaan berikutan peningkatan kes COVID-19.

Katanya, peningkatan kes COVID-19 di seluruh dunia telah membuatkan usaha tersebut lebih mencabar terutama bagi menguruskan perjalanan pemain dan pegawai peserta.

BWF turut memaklumkan kejohanan itu tidak akan dijadualkan semula.

Saingan Terbuka Singapura adalah kejohanan bertaraf Jelajah Dunia BWF Super 500 dan kejohanan terakhir yang menawarkan mata bagi kelayakan ke Sukan Olimpik 2020 di Tokyo Julai depan.

Keputusan itu menyaksikan tiada lagi kejohanan buat pemain negara untuk mengutip mata ke Tokyo serta menjadi medan persiapan sebelum menghadapi temasya sukan terbesar dunia itu.

Antara pemain negara yang bakal beraksi di temasya itu adalah jaguh perseorangan lelaki Lee Zii Jia, beregu lelaki Aaron Chia-Soh Wooi Yik, beregu wanita Chow Mei Kuan-Lee Meng Yean dan beregu campuran Chan Peng Soon-Goh Liu Ying.


Pandelela dapat 'DURIAN RUNTUH'

KUALA LUMPUR, 12 Mei - Ratu terjun negara, Pandelela Rinong menerima durian runtuh berupa wang tunai berjumlah RM10,000 susulan kejayaannya meraih pingat emas di Kejohanan Piala Dunia Terjun FINA di Tokyo baru-baru ini.

Sumbangan itu disampaikan Pengerusi Persatuan Sukan dan Rekreasi Tanjung Manis, Datuk Seri Abang Aditajaya Abang Alwi.

Abang Aditajaya berkata, sumbangan peribadi itu diharap dapat menyuntik semangat dan motivasi Pandelela apabila turun beraksi di pentas Sukan Olimpik 2020 di Tokyo Ogos nanti.

Sumbangan disampaikan kepada abang Pandelela, Pardika Indoma Pamg semalam.

Pandelela kini sedang menjalani kuarantin selama dua minggu selepas pulang dari Tokyo.

Abang Aditajaya bagaimanapun sempat membuat panggilan video dengan ratu terjun negara itu sambil memberi kata-kata semangat dan menzahirkan ucapan tahniah atas kejayaannya.

Pandelela yang berasal dari Bau, Sarawak, meraih emas dalam acara 10 meter platform individu di Kejohanan Piala Dunia Terjun FINA di Jepun minggu lalu.

Lebih manis, pencapaian itu turut menambah koleksi pingatnya dalam kejohanan tersebut selepas meraih gangsa di Wuhan, China pada 2018.


Dikejutkan Leicester, MU 'hadiahkan' City trofi EPL

MANCHESTER, 12 Mei - Manchester City dinobatkan selaku juara Liga Perdana Inggeris (EPL) musim ini selepas pencabar terdekat, Manchester United tewas mengejut 1-2 kepada Leicester City awal pagi tadi.

Kekalahan itu menyaksikan City menjulang gelaran EPL buat kali ketiga dalam empat musim selepas selesa meninggalkan United dengan 10 mata tatkala saingan berbaki tiga lagi perlawanan.

Setelah mengharungi tiga perlawanan dalam masa lima hari, United akhirnya terlepas gelaran tersebut kepada kelab jiran setempat mereka itu apabila terpaksa melakukan 10 perubahan dalam kesebelasan skuadnya.

Jaringan voli cantik, Luke Thomas pada minit ke-10 meletakkan Leicester di depan sebelum Mason Greenwood menyamakan kedudukan buat United lima minit kemudian.

Namun, tandukan Caglar Soyuncu pada minit ke-66 memastikan Leicester mengutip tiga mata di Old Trafford, sekali gus menghadiahkan trofi kejuaraan musim ini buat City.

'The Citizens' sebelum ini terlepas meraikan gelaran tersebut lebih awal pada Ahad lalu selepas Chelsea menewaskan mereka 2-1 di Etihad manakala United turut mencatat kejayaan ke atas Aston Villa.

Bagaimanapun, penantian tersebut hanya sementara dan 'The Citizens' yang turut menjulang gelaran Piala Liga Inggeris pada April, akhirnya berjaya menebus kehampaan mereka ketika terlepas trofi ini kepada Liverpool pada musim lalu.


Bekas pelari 400M Olimpik negara Datuk Asirvatham meninggal dunia

IPOH, 11 Mei - Bekas pelari 400 meter Olimpik negara Datuk Asirvatham Victor meninggal dunia hari ini pada usia 81 tahun selepas mengalami sesak nafas.

Menurut adik ipar mendiang, Anthony Thomas, mayat mendiang dibawa ke rumah adik perempuannya di Jalan Wayang, Buntong di Ipoh untuk penghormatan terakhir sebelum disemadikan di Tambun Catholic Cemetery pada esok.

Datuk Asirvatham mula dikenali selepas menyertai acara pecut 400 meter dalam tiga Sukan Olimpik iaitu Tokyo (1964), Mexico (1968) dan Munich (1972).

Antara pencapaian lain mendiang ialah memenangi 14 pingat emas dalam Sukan SEA bagi acara 400 meter dan 4x400 meter serta mewakili negara pada Sukan Komanwel 1962 dan 1966 selain berjaya membawa pulang empat pingat perak daripada temasya Sukan Asia 1962, 1966, 1970 dan 1974.


Pemain profesional jalani latihan pusat di ABM, persiapan ke Tokyo 2020

KUALA LUMPUR, 11 Mei - Persatuan Badminton Malaysia (BAM) membuka pintu kepada mana-mana pemain profesional negara untuk menyertai latihan pusat di Akademi Badminton Malaysia (ABM), Bukit Kiara sebagai persiapan ke Sukan Olimpik 2020 Tokyo yang dijadualkan pada Julai depan.

Presidennya, Tan Sri Mohamad Norza Zakaria berkata, tawaran itu dibuat atas keprihatinan badan badminton negara itu terhadap pemain profesional yang terpaksa menghentikan latihan akibat Perintah Kawalan Pergerakan (PKP) terbaharu yang dikenakan kerajaan.

Menurut Mohamad Norza, BAM mengalu-alukan penyertaan pemain yang layak ke Tokyo 2020 seperti pasangan beregu campuran, Chan Peng Soon-Goh Liu Ying dan perseorangan wanita, Soniia Cheah berlatih di bawah satu bumbung bersama pemain lain demi kejayaan Malaysia.

Kesemua pemain profesional dan BAM yang beraksi di temasya sukan terbesar dunia itu akan turun menggalas misi yang sama iaitu bermain demi kejayaan dan kegemilangan Jalur Gemilang.

Di bawah PKP, hanya aktiviti sukan tanpa sentuhan seperti berlari dan berbasikal di kawasan terbuka sahaja dibenarkan, manakala atlet negara yang menjalani persiapan ke Sukan Olimpik dan Sukan SEA 2021 perlu kembali ke pusat latihan secara kuarantin.

Tambah Mohamad Norza, kesemua pemain perlu mematuhi prosedur operasi standard (SOP) yang ditetapkan sepanjang tempoh latihan secara kuarantin tersebut berlangsung.

Sebelum ini, beberapa pemain badminton profesional negara yang tidak lagi berada di bawah naungan BAM mengeluh kerana berdepan kesukaran menjalani persiapan ke Sukan Olimpik 2020 disebabkan pelaksanaan PKP.


Real Madrid terlepas peluang pintas pendahulu La Liga

MADRID, 10 Mei - Real Madrid terlepas peluang untuk merampas kedudukan pendahulu selepas sekadar seri 2-2 di laman sendiri ketika melayan kunjungan Sevilla awal pagi tadi.

Keputusan menyaksikan perebutan untuk merebut kejuaraan liga kembali terbuka di antara Atletico Madrid, Los Blancos dan Catalan.

Menurut Pengurus Real Madrid, Zinedine Zidane, dia tetap positif dengan keputusan itu biarpun terlepas peluang berharga memintas Atletico Madrid.

Tambah Zidane, Los Blancos akan kekal fokus untuk aksi tiga perlawanan terakhir dalam usaha memburu gelaran liga pada musim ini.

Dalam perlawanan tersebut, Sevilla terlebih dahulu di depan pada minit ke-22 menerusi Fernando sebelum Real menyamakan kedudukan hasil gol daripada Marco Asensio pada minit ke-67.

Pada minit ke-78, Sevilla kembali mendahului selepas Ivan Rakitic memanfaatkan sepakan penalti menjadikan kedudukan 2-1.

Tetapi ketika Sevilla hampir mengesahkan tiga mata penuh perlawanan, Real bangkit mengikat kedudukan seri 2-2 ketika masa kecederaan menerusi jaringan Eden Hazard.


Penganjuran Olimpik 2020 kini dalam dilema, PM Jepun mahu beri tumpuan cegah COVID-19

JEPUN, 10 Mei - Perdana Menteri Jepun, Yoshihide Suga mengeluarkan kenyataan bahawa penganjuran temasya Sukan Olimpik Tokyo itu bukan menjadi keutamaan buat negara tersebut.

Menurut Suga, keutamaan ketika ini adalah untuk melindungi nyawa penduduk di Jepun dan menjaga kesihatan populasi keseluruhan rakyatnya.

Tambah beliau, langkah pencegahan penularan wabak COVID-19 perlu menjadi agenda utama berbanding penganjuran Olimpik dan Paralimpik.

Kenyataan Suga itu hadir selepas mendapatkan pandangan umum yang menyaksikan hampir 60% rakyat Jepun meminta agar temasya itu dibatalkan.

Dalam pada itu, dianggarkan lebih 300,000 penduduk Jepun telah menandatangani petisyen bagi membatalkan Sukan Olimpik 2020 sejak lima hari dilancarkan.


Samuel Somerville, Mat Don dan Arif Aiman tersenarai dalam Latihan Pusat Harimau Malaya

KUALA LUMPUR, 10 Mei - 25 pemain disenarai pendek bagi menjalani Kem Latihan Pusat Skuad Harimau Malaya yang akan bermula pada 16 Mei ini.

Daripada senarai itu, pengendalinya, Tan Cheng Hoe mengekalkan 19 pemain yang terlibat pada kem latihan terdahulu.

Antara nama-nama baharu yang disenaraikan adalah penjaga gol Samuel Somerville, Liridon Krasniqi, Arif Aiman serta tiga pemain yang dipanggil kembali iaitu Safawi Rasid, Dominic Tan dan Junior Eldstal.

Harimau Malaya akan mula menjalani latihan di Stadium Nasional Bukit Jalil selama empat hari bermula 16 Mei hingga 19 Mei sebelum berlepas ke Dubai pada 20 Mei bagi perlawanan persahabatan pertama dengan Kuwait yang dijadual berlangsung pada 23 Mei.

Seterusnya pada 28 Mei, skuad Harimau Malaya akan menghadapi perlawanan persahabatan kedua bertemu Manama, Bahrain dan kembali semula ke Dubai pada 31 Mei sebelum baki tiga perlawanan kelayakan Piala Dunia 2022/Piala Asia 2023.


Ziyad mahu lakar kejutan pada Sukan Paralimpik 2020

BUKIT JALIL, 10 Mei - Menjelang Sukan Paralimpik 2020 di Tokyo, jaguh olahraga para negara Muhammad Ziyad Zolkefli menjanjikan kejutan pada temasya itu yang dijadual bermula 24 Ogos depan.

Ketika ini atlet berusia 31 tahun itu berada di tahap prestasi terbaik selain bebas daripada sebarang kecederaan.

Menurut juara bertahan acara lontar peluru F20 (masalah pembelajaran) itu, dia yakin sudah bersedia menghadapi temasya sukan terbesar dunia tersebut dengan menuruti semua nasihat jurulatihnya, Mohamad Faizol Harun.

Tambah Muhammad Ziyad, misi utamanya di Tokyo adalah untuk memecahkan rekodnya sendiri selain tidak sabar untuk memulakan kempen Sukan Paralimpik.

Sementara itu, Ziyad berharap untuk menyertai sekurang-kurangnya dua atau tiga kejohanan sebagai pemanas badan ke Tokyo, berikutan ketiadaan kejohanan antarabangsa disebabkan kekangan masa dan situasi semasa pandemik COVID-19.

Muhammad Ziyad yang baru-baru ini melengkapkan dos kedua vaksin Pfizer-BioNTech berkata, beliau berasa lebih yakin untuk beraksi di luar negara.


Prestasi skuad terjun lelaki membimbangkan

SEPANG, 8 Mei - Prestasi skuad terjun lelaki negara khususnya penerjun senior dalam keadaan agak membimbangkan.

Ia disuarakan Ketua Pengarah Majlis Sukan Negara (MSN) Datuk Ahmad Shapawi Ismail selepas mereka menampilkan prestasi kurang memuaskan pada Kejohanan Piala Dunia Terjun FINA di Tokyo, Jepun yang berakhir, Khamis lalu.

Menurutnya, MSN dan Persekutuan Renang Malaysia akan mengadakan satu post mortem bagi menilai semula prestasi penerjun lelaki negara.

Dalam saingan Piala Dunia Terjun FINA kali ini, skuad terjun lelaki pulang dengan tangan kosong, malah lebih mengecewakan tiada seorang pun yang berjaya menempah tiket ke Sukan Olimpik Tokyo 2021.

Penerjun senior harapan, Ooi Tze Liang sekadar menamatkan saingan di tempat ketujuh pada aksi final acara 3 meter seirama bersama pasangannya, Chew Yiwei.

Sebagai rekod, Tze Liang berjaya melayakkan diri dalam acara 10 meter platform individu lelaki di Sukan Olimpik Rio 2016.


Hoki Piala Sultan Azlan Shah 2021 batal

BUKIT JALIL, 8 Mei - Kejohanan Hoki Piala Sultan Azlan Shah yang dijadual berlangsung bulan depan terpaksa dibatalkan berikutan peningkatan kes COVID-19 yang semakin membimbangkan.

Presiden Kesatuan Hoki Malaysia (KHM) Datuk Seri Subahan Kamal berkata keputusan pembatalan kejohanan berkenaan dibuat setelah mendapat perkenan Sultan Perak, Sultan Nazrin Muizzuddin Shah, mengambil kira situasi penularan Pandemik COVID-19 di seluruh dunia.

Keputusan tersebut dipersetujui dalam Mesyuarat Ahli Lembaga Eksekutif KHM kali ke-8 yang berlangsung hari ini.

Bagaimanapun, beliau menjangkakan kejohanan tersebut boleh diadakan pada bulan Disember sekiranya situasi pandemik beransur pulih.

Terdahulu, kejohanan edisi 2020 juga tidak dapat diadakan kerana peningkatan kes COVID-19 di seluruh dunia.

Turut menyertai mesyuarat secara maya itu, Timbalan Presiden, Datuk S. Shamala serta Presiden Persatuan Hoki Perak, Tuan Haji Mohd Sayuti Abdul Samat.


Neymar setia bersama PSG, sambung kontrak sehingga 2026

PARIS, 8 Mei - Penyerang Brazil, Neymar akan menyambung kontrak bersama kelab Paris St Germain selama empat tahun sehingga 2026.

Pemain berusia 29 tahun itu mula menyertai PSG dari Barcelona pada 2017 dengan rekod perpindahan bernilai 222 juta euro.

Pada 2019, Neymar mengaku mahu meninggalkan PSG dan mahu kembali bersama Barcelona.

Namun, beliau kekal bersama kelab Perancis itu sehingga berjaya mara ke aksi final Liga Juara-Juara tahun itu.

PSG juga sedang mempertimbang untuk menyambung kontrak Kylian Mbappe yang bakal tamat hujung musim depan.


Badminton Terbuka Malaysia ditunda

KUALA LUMPUR, 7 Mei - Persatuan Badminton Malaysia (BAM) dan Persekutuan Badminton Dunia (BWF) terpaksa menangguhkan Kejohanan Terbuka Malaysia yang sepatutnya dijadual berlangsung pada 25 hingga 30 Mei ini.

Perkara itu disepakati kedua-dua badan induk badminton berkenaan setelah menilai situasi semasa lonjakan kes COVID-19 di negara ini.

Malaysia selaku penganjur telah melakukan yang terbaik bagi menyediakan persekitaran kejohanan yang selamat untuk semua peserta.

Namun menurut BAM, keputusan untuk menangguhkan kejohanan itu dilihat sebagai langkah terbaik buat semua.

Bagaimanapun, belum diketahui tarikh baharu penganjurannya.

Terbuka Malaysia 2021 merupakan kejohanan berstatus Super 750 bagi Jelajah Dunia BWF.

Kejohanan Terbuka Malaysia merupakan salah satu kejohanan yang menawarkan mata kelayakan ke Olimpik.

Satu lagi kejohanan iaitu yang terakhir menawarkan mata ke Tokyo adalah Terbuka Singapura yang dijadualkan pada Jun.


Mayweather tidak sabar 'Belasah' Logan Paul

AMERIKA SYARIKAT, 7 Mei - Bekas Juara dunia welterweight, Floyd Mayweather akui dia tidak sabar untuk membelasah bintang internet, Logan Paul di dalam gelanggang menjelang pertemuan 6 Jun ini.

Bukan itu sahaja, Mayweather juga mahu memastikan ia akan menjadi malam paling mengecewakan buat Paul.

Bekas petinju berusia 44 tahun itu ditemui ketika sidang media menjelang pertarungan mereka berdua di Florida, Amerika Syarikat.

Malah sebelum itu, mereka berbalas kata-kata kesat dengan Paul mengungkit kembali kes keganasan rumah tangga Mayweather pada 2011.

Mayweather dikenakan hukuman penjara tiga bulan selepas menyerang bekas teman wanitanya.

Bukan itu sahaja, Mayweather turut mendakwa dia akan bertarung dan menewaskan adik beradik Paul pada malam yang sama sebelum majlis itu bertukar ganas.

Sementara itu Paul memberitahu AFP dia yakin boleh melakukan apa yang belum pernah dilakukan petinju lain dengan menewaskan Mayweather.


Nadal, Osaka menang anugerah Laures

SEPANYOL, 7 Mei - Pemain tenis No.2 dunia, Rafael Nadal dan bintang tenis wanita, Naomi Osaka masing-masing menerima anugerah Ahli Sukan Terbaik Tahunan Laureus.

Sementara pemain Liverpool, Mo Salah dan juara dunia Formula One, Lewis Hamilton turut diberikan pengiktirafan.

Kejayaan ke-13 dalam Terbuka Perancis dan menyamai rekod 20 gelaran major membolehkan Nadal terpilih sebagai penerima anugerah berprestij tersebut.

Lebih membanggakan itu juga adalah gelaran keempat Laureus yang diraih Nadal sejak bergelar atlet dunia.

Menurut Nadal, anugerah tersebut adalah satu penghormatan buat dia selepas memenangi Terbuka Perancis dan menyamai rekod 20 Grand Slam Roger Federer.

Sementara Osaka, yang memenangi Terbuka Amerika Syarikat buat kali kedua dan mengumpul empat kejuaraan major, kini bergelar dua kali pemenang anugerah utama Laureus.

Osaka diiktiraf kerana pendirian anti perkauman ketika isu rakyat kulit hitam yang menjadi mangsa ketidakadilan perkauman.


Penggantungan 15 tahun, Datuk Seri Ahmad Ismail tenang, ambil sikap 'tunggu dan lihat'

KUALA LUMPUR, 7 Mei - Datuk Seri Ahmad mengambil pendekatan bertenang dalam keputusan penggantungan 15 tahun daripada terlibat sebarang aktiviti berkaitan sukan itu di peringkat tempatan dan antarabangsa.

Malah beliau mengambil sikap tunggu dan lihat selepas menyerahkan perkara tersebut dibawa ke Mahkamah kerana ia lebih wajar dan tepat dalam menyelesaikan kemelut tersebut.

Menerusi satu kenyataan media peribadi, Datuk Seri Ahmad juga tidak bimbang dengan sebarang bentuk hukuman yang diputuskan Jawatankuasa Tatatertib ASTAF terhadap dirinya.

Malah beliau tidak perlu melatah dan mengikut rentak mereka yang berusaha mengenakan hukuman kepada beliau kerana ingin memberi tumpuan kepada ibadah puasa.


Pasukan Petugas Khas Presiden FAM dibentuk

KELANA JAYA, 6 Mei - Sembilan individu dilantik menganggotai Pasukan Petugas Khas Presiden Persatuan Bolasepak Malaysia (FAM).

Mereka berperanan menyumbang idea membantu Presiden FAM merencanakan hala tuju badan induk itu.

Semua individu terbabit terdiri daripada mereka yang bukan dari persatuan bola sepak negeri.

Mereka yang dipilih adalah peneraju korporat, syarikat berkaitan kerajaan, pengamal undang-undang, ahli akademik, penyokong bola sepak, media serta kerabat diraja.

Salah seorangnya, Tengku Indera Bijaya Diraja Selangor, Tengku Salehuddin Shah Alhaj Tengku Sulaiman Shah Alhaj.

Turut dilantik, Ketua Pengarah Penyiaran, Datuk Ruzain Idris.

Pasukan Petugas Khas akan diberi hak bagi mengadakan sesi perbincangan dengan pemegang taruh industri bola sepak.

Ia bagi membantu mengumpul maklumat sebagai usaha memberi idea-idea baharu yang bernas.


Tok Mat 'dilipat' ASTAF

KUALA LUMPUR, 6 Mei - Presiden Persatuan Sepak Takraw Malaysia (PSM), Datuk Seri Ahmad Ismail digantung selama 15 tahun bermula hari ini oleh Jawatankuasa Tatatertib Persekutuan Sepak Takraw Asia (ASTAF).

Dalam masa sama, beliau juga diminta membayar kira-kira RM102,900 kepada ASTAF bagi menampung kos keseluruhan pendengaran jawatankuasa tatatertib yang berlangsung secara maya semalam.

Perkara tersebut dimaklumkan oleh Pengerusi Pendengaran Jawatankuasa Tatatertib ASTAF, Prof Chalerm Chaiwatcharaporn menerusi satu kenyataan media.

Menurut Chalerm, Datuk Seri Ahmad mempunyai 14 hari untuk merayu terhadap semua pertuduhan dan hukuman ke atas beliau.

Beliau berkata Jawatankuasa Tatatertib membuat keputusan itu selepas mendengar empat pertuduhan terhadap Datuk Seri Ahmad kerana menghantar surat kepada Majlis Olimpik Asia (OCA) dan salinannya kepada Jawatankuasa Olimpik Antarabangsa (IOC) di atas kapasitinya sebagai Timbalan Presiden ASTAF pada 24 Februari 2021.

Tambah Chalerm, hukuman bagi pertuduhan pertama dan keempat berjalan secara berturut-turut sementara pertuduhan kedua dan ketiga akan berjalan secara serentak.

Ini bermakna keseluruhan hukuman yang dikenakan ialah 15 tahun bermula dari 6 Mei 2021.


Pandelela raih emas di Tokyo, Menteri Belia dan Sukan kongsi rasa bangga

KUALA LUMPUR, 6 Mei - Kejayaan ratu terjun negara Pandelela Rinong merangkul pingat emas dalam acara 10 meter platform individu wanita di Piala Dunia Terjun FINA 2021 turut mendapat perhatian Menteri Belia dan Sukan, Datuk Seri Reezal Merican Naina Merican.

Beliau mengucapkan tahniah terhadap aksi atlet keliharan Sarawak itu yang sentiasa konsisten dalam setiap pertandingan.

Menerusi ciapan di Twitternya, Datuk Seri Reezal meluahkan rasa bangga terhadap pencapaian hebat Pandelela di Tokyo dan berharap penerjun itu agar mengekalkan prestasi menjelang temasya Olimpik Julai ini.

Beliau turut menyifatkan atlet kelahiran Sarawak itu antara yang terbaik dalam sukan terjun.

Dalam masa sama, beliau turut mengucapkan tahniah kepada seorang lagi penerjun negara, Cheong Jun Hoong yang telah layak ke Olimpik Tokyo 2021.

Jun Hoong mengesahkan tempatnya dalam acara 10 meter platform individu wanita biarpun terkandas di separuh akhir.


Liga Super: Sri Pahang berkongsi mata dengan Selangor FC selepas terikat 2-2

KUANTAN, 6 Mei - Di Stadium Darul Makmur, Kuantan, Sri Pahang berkongsi mata dengan Selangor FC selepas terikat 2-2.

Tuan rumah turut menyenaraikan tiga pemain import baharu, Abubakar Yakubu, Manuel Hidalgo dan Athiu Kenjok yang ditandatangani selepas jendela perpindahan dibuka.

Kehadiran mereka nyata menyaksikan perubahan di bahagian tengah dan serangan Sri Pahang.

Hidalgo berjaya mencetak gol pertama buat Skuad Tok Gajah tiga minit selepas babak kedua bersambung, berjaya menewaskan penjaga gol Selangor, Mohd Khairul Azhan Mohd Khalid.

Skuad Gergasi Merah pula perlu menunggu sehingga minit ke-76 selepas penyerang import Myanmar Hein Htet Aung menyamakan kedudukan 1-1.

Penyerang berbisa Selangor, Ifedayo Olusegun meledak gol kedua buat skuadnya tiga minit sebelum tamat perlawanan.

Namun malang buat pemain pertahanan Selangor, Shahril Nazeem Zulpakar dilayangkan kad merah oleh pengadil selepas mengutip dua kad kuning.

Pada minit-minit akhir perlawanan, Abdul Malik muncul penyelamat apabila menjaringkan gol penyamaan 2-2 untuk memastikan Sri Pahang mencatat keputusan seri.


Liga Super: Perak FC menang tipis ke atas PJ City FC

PETALING JAYA, 6 Mei - Jaringan tunggal Sergio Aguero sudah cukup buat Perak FC meraih kemenangan tipis 1-0 ke atas PJ City FC pada aksi di Stadium Majlis Bandaraya Petaling Jaya (MBPJ) sekali gus meraih tiga mata penuh.

Kemenangan itu sudah pasti melegakan skuad The Bos Gaurus selepas mereka gagal meraih sebarang kemenangan dalam empat aksi terakhir sebelum ini.

Bermain dalam keadaan padang berlecak, kedua-dua pasukan mempamerkan aksi berhati hati selain bergelut dalam merencana serangan.

Memasuki minit ke-26 perlawanan berlangsung, Perak FC mendahului permainan menerusi sepakan lencong Aguero yang berjaya melepasi jangkauan Kalamullah Al-Hafiz Mat Rowi.

Selepas ini, PJ City akan bertemu Melaka United (MU) sementara Perak FC akan melayan kunjungan Sri Pahang FC (SPFC) untuk aksi terakhir sebelum liga berehat dua bulan.


Terjunan memukau, Pandelela rangkul pingat emas Kejohanan Piala Dunia Terjun FINA

TOKYO, 5 Mei - Ratu terjun negara, Pandelela Rinong hari ini mengharumkan nama Malaysia apabila merangkul pingat emas dalam acara 10 meter platform individu wanita di Kejohanan Piala Dunia Terjun FINA di Tokyo, Jepun petang tadi.

Pandelela mengutip 355.70 mata meninggalkan wakil tuan rumah, Arai Mahuri di tempat kedua dengan 342.00 mata sementara atlet Kanada, Caeli Mckay di tangga ketiga dengan 338.55 mata.

Sebelum itu, seorang lagi wakil negara dalam acara berkenaan, Cheong Jun Hoong terkandas di pusingan separuh akhir.

Namun, pencapaian itu sudah cukup untuk Jun Hoong mengikuti jejak Pandelela untuk layak ke Sukan Olimpik Tokyo, Julai ini.


Basikal Tour Du Rwanda: TSG raih gelaran terbaik Afika menerusi Metkel

KIGALI, 5 Mei - Jelajah Berbasikal Tour Du Rwanda 2021.

Pusingan ketiga menyaksikan pasukan Terengganu Cycling Team (TSG) berjaya meraih satu gelaran Terbaik Afrika menerusi pelumbanya Eyob Metkel.

Dalam perlumbaan sejauh 171.6 kilometer itu Metkel menamatkan aksi di tempat kelima.

Turut menjadi tumpuan dalam aksi peringkat ketiga itu ialah salah seorang pelumba TSG, Carlos Quintero yang berjaya menamatkan perlumbaan di tempat kedua.

Pemenang bagi peringkat ketiga menjadi milik Boileau Alan daripada pasukan B and B Hotel PB KTM yang menggunguli aksi berkenaan.

Dalam pada itu, Jersi Kuning terus kekal menjadi milik pelumba daripada pasukan Team Medellin EPM, Sanchez Vergara.

Esok aksi peringkat keempat dijadual berlangsung dari bandar Kigali hingga Musanze dengan jarak sejauh 123.9 kilometer.


Liga Super: KL City FC 3, Penang FC 1

KUALA LUMPUR, 5 Mei - Jaringan hat trick Paulo Josue melengkapkan kemenangan bergaya KL City FC membenam pasukan tangga keempat Penang FC dengan keputusan 3-1.

Gol pertama KL City FC hanya hadir pada minit ke-35 menerusi sepakan percuma kapten pasukan Paolu Josue yang gagal ditepis penjaga gol Bryan See.

Penang FC mempunyai peluang menyamakan kedudukan, namun tandukan Casagrande berjaya diselamatkan penjaga gol Kevin Ray Mendoza.

Bersambung babak kedua, Paulo Josue meletakkan KL City FC dua gol di depan melalui jaringan penalti pada minit ke-52.

Asakan Penang FC bagi merapatkan jurang gol selepas itu berhasil menerusi jaringan penyerang Danial Ashraf pada minit ke-63.

Gol ketiga yang juga jaringan hat trick Paulo Josue pada akhir babak separuh masa kedua memastikan tiga mata menjadi milik KL City FC

Tamat perlawanan KL City FC 3, Penang FC 1.


Liga Premier Futsal Malaysia 2021: 32 pasukan bakal berentap mulai Jun

KELANA JAYA, 4 Mei - Persatuan Bola Sepak Malaysia (FAM) mengesahkan sebanyak 32 pasukan daripada persatuan bola sepak negeri dan kelab akan beraksi pada aksi musim ini.

Daripada jumlah itu, 20 pasukan bersaing dalam kategori lelaki yang dijadual bermula 12 Jun hingga 28 Ogos sementara 12 pasukan akan memeriahkan saingan kategori wanita dari 12 hingga 22 Ogos.

Pengerusi Jawatankuasa Futsal dan Bola Sepak Pantai FAM, Datuk Seri Rosmadi Ismail berkata, badan induk itu telah menjalankan saringan dokumen terperinci sebelum meluluskan permohonan 32 pasukan untuk beraksi.

Saingan bagi kategori lelaki dan wanita, masing-masing akan dibahagikan kepada dua kumpulan iaitu Kumpulan A dan B.

Selepas diperkenalkan pada 2019, edisi kedua Liga Premier Futsal Malaysia (MPFL) tahun lalu ditangguhkan sebelum dibatalkan ekoran pandemik COVID-19.

Pada majlis undian Liga Premier Futsal Malaysia (MPFL) 2021 di Wisma FAM, Kelana Jaya semalam, FAM turut mengumumkan Cuckoo sebagai penaja utama MPFL 2021, selain beberapa penaja sedia ada yang meneruskan kerjasama musim ini.


Giliran Jun Hoong layak ke Olimpik Tokyo

TOKYO, 4 Mei - Atlet terjun negara, Cheong Jun Hoong mengesahkan tempat ke Sukan Olimpik Tokyo dalam acara 10 meter platform individu wanita.

Dia disahkan layak selepas mara ke separuh akhir Kejohanan Piala Dunia Terjun FINA di Jepun.

Di Kejohanan Piala Dunia Terjun yang berlangsung di Pusat Akuatik Tokyo, atlet kelahiran Perak itu menamatkan saingan pusingan kelayakan di tempat pertama dengan mengumpul 345.30 mata.

Beliau menewaskan pencabar terdekatnya dari Russia Luliia Timoshinina yang mengumpul 336.70 mata untuk tempat kedua diikuti Gabriela Agundez Garcia dari Mexico, tempat ketiga. Sementara itu, Pandelela Rinong yang sudah layak lebih awal ke Olimpik Tokyo turut mara ke separuh akhir apabila menduduki tempat keempat dengan mengumpul 325 mata.

Kedua-dua atlet negara itu akan turun untuk aksi separuh akhir yang dijadual berlangsung esok.

Mereka perlu menamatkan saingan dalam kelompok 12 terbaik untuk melangkah ke pentas final.


Skuad Tok Gajah cuba perbaiki prestasi

KUANTAN, 4 Mei - Sri Pahang FC bakal membawa masuk empat pemain import baharu pada jendela perpindahan pemain yang dibuka bulan ini.

Ketua Pegawai Eksekutif kelab berkenaan, Datuk Mohammed Suffian Awang berkata, kehadiran mereka diyakini mampu membantu memulihkan kembali prestasi Pahang.

Empat pemain berkenaan adalah Aung Kaung Mann dari Myanmar, bekas penyerang Sheffield Wednesday iaitu Manuel Hildago, Abubakar Yakubu dari Ghana dan pemain kelahiran Australia, Kenny Athiu.

Menurut Datuk Suffian, tiga pemain sudah berada di Kuantan manakala seorang lagi masih menjalani tempoh kuarantin yang akan berakhir esok.

Dalam masa sama, beliau enggan mendedahkan pemain-pemain import yang bakal dilepaskan dan pengumuman rasmi akan dimaklumkan dalam tempoh terdekat.

Musim ini, Sri Pahang menyenaraikan lima import iaitu Yevhen Bokhashvili dari Ukraine, Herold Goulon dari Perancis, Lee Tuck dari England, Mamadou Wague dari Lubnan dan Pedro Henrique dari Timor Leste.

Selepas 11 perlawanan, skuad Tok Gajah sekadar mencatat dua kemenangan dan berada di kedudukan kedua tercorot liga Super dengan lapan mata.


Liga Premier : Negeri Sembilan FC terus huni tangga teratas

KUALA LUMPUR, 3 Mei - Negeri Sembilan FC terus mengekalkan kedudukan selaku pendahulu liga selepas menundukkan PDRM FC 1-0 di Stadium Kuala Lumpur.

Jaringan tunggal perlawanan hadir pada babak kedua menerusi pemain tengah A. Selvan.

Dalam perlawanan tersebut, PDRM menguasai babak pertama dengan beberapa percubaan menerusi Bruno Suzuki dan pemain gantian Mohamad Nabil.

Namun usaha tersebut gagal membantu pasukan berkenaan menembusi gawang Negeri Sembilan FC.

Aksi babak pertama tamat tanpa sebarang jaringan sekali gus menambah tekanan buat kedua-dua pasukan.

Pada minit ke-75, Selvan berjaya memecahkan kebuntuan jaringan sekali gus membantu Negeri Sembilan FC meraih kemenangan keenam pada musim ini.

Kini skuad The Jangs berada di tangga teratas liga dengan 21 mata selepas 10 perlawanan berlangsung manakala PDRM FC berada di kedudukan ke-10 dengan lapan mata hasil daripada dua kemenangan dan dua keputusan seri.


Azizulhasni dan Shah Firdaus berpeluang cerah rangkul pingat di Temasya Olimpik Tokyo

AMPANG, 2 Mei - Menjelang Temasya Olimpik Tokyo.

Juara Pecut Asia 1987, Rosman Alwi berpendapat peluang atlet berbasikal, Azizulhasni Awang dan Muhamad Shah Firdaus Sahrom untuk merangkul pingat di temasya sukan terbesar dunia itu agak cerah.

Ini kerana atlet berkenaan mempunyai kemahiran unik selain rajin berlatih.

Azizulhasni dan Shah Firdaus merupakan antara 12 atlet yang telah layak ke Olimpik.


Liga Premier : Sarawak United tumbangkan JDT II

MELAKA, 2 Mei - Sarawak United FC melakar satu gol tanpa balas berdepan JDT II di Stadium Hang Jebat Melaka.

Kemenangan sekaligus membolehkan mereka merampas takhta liga daripada Negeri Sembilan FC.

Babak pertama permainan berlalu tanpa sebarang jaringan.

Meskipun kedua-dua pasukan ada melancarkan beberapa percubaan ke kubu lawan, namun tidak menemui penyudah.

Bersambung selepas rehat, corak permainan berubah menyaksikan skuad kendalian E. Elavarasan lebih mendominasi gelanggang.

Hanya lima minit sebelum wisel penamat dibunyikan, Norshahrul Idlan Talaha akhirnya memecah kebuntuan untuk memberikan kedudukan selesa buat Sarawak.

Tiada pertambahan jaringan selepas itu sekaligus menyaksikan The Golden Hornbill terbang pulang dengan tiga mata dan unggul di puncak Liga Premier dengan 20 mata, dibezakan dua mata dengan Negeri Sembilan FC.

Sementara JDT II di kedudukan keempat dengan 15 mata selepas 10 perlawanan.


FINA 2021: Wendy-Nur Dhabitah terlepas peluang ke final 3 meter seirama

TOKYO, 2 Mei - Tuah tidak menyebelahi pasangan atlet terjun negara, Wendy Ng Yan Yee-Nur Dhabitah Sabri dalam acara 3 meter seirama wanita apabila menamatkan pusingan awal di tempat ke-15 pada Kejohanan Piala Dunia Terjun FINA 2021 di Tokyo, Jepun.

Dalam saingan tersebut Wendy dan Nur Dhabitah sekadar berjaya mengumpul 217.95 mata, sekali gus gagal ke final di Pusat Akuatik Tokyo, Jepun.

Menurut ketua jurulatih terjun negara, Christian Brooker, pasangan tersebut telah berlatih dengan baik bagi persiapan menghadapi kejohanan tersebut malah prestasi mereka juga bagus semasa sesi pemanas badan.

Jelas Brooker, ada masa atlet mencatat prestasi yang bagus serta sebaliknya dan malangnya itulah yang berlaku pada penerjun wanita pada aksi tersebut.

Dalam pada itu, pasangan China Chen Yiwen-Chang Yani meraih pingat emas selepas mengumpul 317.16 mata, sementara Jinnifer Abel-Melissa Citrini Beaulieu dari Kanada memenangi pingat perak dengan 294.48 mata dan pingat gangsa menjadi milik Kristina Ilinykh-Mariia Poliakova dari Rusia yang mengutip 273.33 mata.


ASTAF tetapkan 5 Mei dengar prosiding PSM

KUALA LUMPUR, 1 Mei - Persekutuan Sepak Takraw Asia (ASTAF) menetapkan tarikh 5 Mei untuk mendengar prosiding tatatertib terhadap Presiden Persatuan Sepak Takraw Malaysia (PSM) Datuk Seri Ahmad Ismail.

Presidennya, Datuk Abdul Halim Kader berkata, badan pentadbir Asia itu tidak akan memberi lanjutan 14 hari kepada Ahmad atau lebih dikenali dengan panggilan Tok Mat, untuk menjawab secara bertulis tuduhan terhadapnya selepas tempoh berkenaan telah pun tamat pada 27 April lalu.

Menurut Abdul Halim, oleh kerana pihaknya tidak menerima respons daripada Ahmad, maka mereka menganggap individu berkenaan enggan memberi jawapan secara bertulis dan kedudukannya akan ditentukan pada prosiding tatatertib 5 Mei nanti menerusi aplikasi zoom.

Abdul Halim, yang juga Setiausaha Agung Persekutuan Sepak Takraw Antarabangsa (ISTAF) berkata, prosiding itu akan diteruskan seperti dirancang bagi mendengar dan membicarakan tuduhan terhadap Ahmad sekiranya beliau memilih untuk tidak hadir.

Sementara itu, Abdul Halim turut mengingatkan Ahmad bahawa di bawah Peraturan dan Prosedur Tatatertib Perlembagaan ASTAF, beliau tidak berhak diwakili oleh peguam.

Persekutuan Sepak Takraw Asia (ASTAF) pada Rabu memaklumkan mereka akan meneruskan tindakan tatatertib terhadap Persatuan Sepak Takraw Malaysia (PSM) berikutan kenyataan Ahmad mengenai pemilihan ASTAF pada 1 Mac.

Persatuan Sepak Takraw Malaysia (PSM) ketika ini digantung sementara sehingga perbicaraan diadakan.


Sebelah kaki di final, MU garang belasah AS Roma

MANCHESTER, 30 April - Kebangkitan dramatik Manchester United.

Bermula agak perlahan di separuh masa pertama, anak buah Ole Gunnar Solksjaer membuktikan mereka antara pasukan yang patut digeruni di Eropah.

Bruno Fernandes dan Edinson Cavani masing-masing meledak dua gol untuk membantu United membelasah AS Roma, 6-2 pada aksi separuh akhir pertama Liga Europa awal pagi tadi.

Kemenangan besar di Old Trafford itu mencerahkan peluang United untuk melangkah ke perlawanan akhir selepas memiliki bekalan selesa empat gol.

Bagaimanapun, kejayaan itu gagal memuaskan hati Solskjaer selepas melihat United bolos dua gol mudah.

Lorenzo Pellegrini dan Edin Dzeko memadam kelebihan gol awal Fernandes untuk membolehkan kelab Itali itu mendahului 2-1 sehingga tamat separuh masa pertama.

Tiga minit memasuki babak kedua, Cavani menyamakan kedudukan sebelum meletakkan The Red Devils di depan 3-2.

Tuan rumah terus mempamer aksi kemas dan berjaya menambah jaringan menerusi Fernandes, Paul Pogba dan Mason Greenwood untuk menang dengan keputusan 6-2.


Kekalahan JDT tidak perlu disensasikan

JOHOR BAHRU, 27 April - Kekalahan mengejut kepada Terengganu FC (TFC) bukan sesuatu yang besar cuma disensasikan oleh sesetengah pihak sahaja.

Demikian, tegas pemilik kelab Johor Darul Takzim (JDT), Tunku Ismail Sultan Ibrahim mengenai kekalahan 0-1 juara tujuh kali Liga Super itu kepada skuad Penyu pada Sabtu.

Menerusi hantaran dalam laman Instagram, Tunku Ismail menegaskan kekalahan kepada TFC bukanlah penamat kepada segala-galanya buat Harimau Selatan sebaliknya ia hanya adat biasa dalam permainan bola sepak.

Tunku Mahkota Johor itu juga menjelaskan bahawa satu kekalahan tidak akan membuatkan JDT jatuh apatah lagi untuk menafikan fakta ke atas setiap rekod dan pencapaian hebat kelab dari selatan tanah air itu.

Tambah beliau, selepas hampir dua tahun JDT tidak pernah mengalami kekalahan, kelab tersebut tetap mengakui hakikat ia akan berlaku jua suatu masa nanti namun kesemua rekod dan pencapaian yang dilakar akan tetap terpahat dalam sejarah.

Sebagai rekod, JDT mengalami kekalahan pertama mereka musim ini di tangan TFC menerusi jaringan tunggal Hakimi Abdullah pada minit ke-56.

Ia merupakan kekalahan pertama dalam 22 perlawanan Liga Super selepas kali terakhir mereka tewas kepada PJ City FC pada Julai 2019.

Malah, ia juga kekalahan pertama mereka di Stadium Sultan Ibrahim yang mula digunakan sebagai gelanggang rasmi JDT sejak Februari tahun lalu.

Justeru Tunku Ismail, menasihatkan para penyokong Harimau Selatan untuk terus menjadi pemain ke-12 JDT sambil menegaskan kelab itu tidak akan hancur selagi beliau masih hidup.

"Nak bunuh JDT, kena matikan TMJ dahulu dan semua orang tahu ia bukan sesuatu yang mudah," kata Tunku Ismail dalam hantaran tersebut.


Ing Yueh bakal temani Farah Ann ke Tokyo 2020

KUALA LUMPUR, 27 April - Perkembangan gimnastik.

Ratu gimnas negara, Farah Ann Abdul Hadi mungkin tidak akan keseorangan ke Sukan Olimpik 2020 Tokyo, apabila seorang lagi gimnas negara dikhabarkan bakal mewakili negara ke temasya sukan terbesar dunia itu.

Berdasarkan kiraan mata ranking terkini, Tan Ing Yueh dikatakan layak ke Jepun jika Kejohanan Asia pada Mei depan dibatalkan.

Delegasi Teknikal Gimnastik Artistik Wanita, Persekutuan Gimnastik Malaysia, MGF, Soo Seck Foong berkata, Ing Yueh memiliki peluang yang cerah untuk layak ke Tokyo.

Bagaimanapun, pihaknya masih menunggu maklumat rasmi daripada Persekutuan Gimnastik Antarabangsa, FIG.

Setakat ini, hanya Farah Ann sahaja yang telah pun memiliki tiket ke Tokyo, sekali gus menjadi gimnas ketiga ke temasya itu, selepas Au Li Yen di Sydney, Australia, pada tahun 2000 dan Ng Shu Wai di Athens, Greece pada 2004.


Olimpik Tokyo 2020: Skuad terjun negara buru slot terakhir

KUALA LUMPUR, 26 April - Perisytiharan darurat di beberapa wilayah Jepun termasuk Tokyo berikutan peningkatan kes COVID-19 tidak menghalang semangat penerjun negara meneruskan misi merebut peluang terakhir ke Sukan Olimpik 2020 Tokyo pada Julai depan.

Setiausaha Kehormat Persekutuan Renang Malaysia, Mae Chan berkata, 10 atlet yang telah disahkan negatif ujian calitan COVID-19 akan berlepas menyertai Kejohanan Piala Dunia Terjun (FINA 2021) yang dijadual berlangsung di Pusat Akuatik Tokyo pada 1 hingga 6 Mei ini.

Jelas Mae Chan, pihaknya turut menyasarkan dua hingga tiga lagi slot Olimpik mampu diraih atlet negara dengan saingan bagi acara 3 meter papan anjal individu lelaki dan acara 3 meter papan anjal seirama wanita dijangka berlangsung sengit.

Satu lagi sasaran adalah dalam acara 10 meter platform wanita disertai Cheong Jun Hoong.

Tambah Mae Chan, kesemua atlet yang bakal menyertai kejohanan itu memiliki peluang yang sama rata dan pihaknya yakin penerjun negara sudah bersedia untuk berjuang sepenuhnya selepas menjalani latihan secara intensif.

Pada masa sama, beliau berkata tahap keselamatan dan kesihatan penerjun di kejohanan yang menjadi pentas kelayakan terakhir ke Olimpik itu akan diberi keutamaan.

Setakat ini, penerjun negara yang telah melayakkan diri ke Sukan Olimpik Tokyo 2020 adalah Pandelela Rinong, Leong Mun Yee, Nur Dhabitah Sabri dan Wendy Ng Yan Yee.

Untuk rekod, Malaysia meraih pingat perak menerusi gandingan Pandelela-Jun Hoong dalam acara 10 meter platform seirama wanita pada Sukan Olimpik Rio 2016.


Manchester City hancur penantian 13 tahun Spurs menjulang trofi

WEMBLEY, 26 April - Kejuaraan Piala Liga Inggeris musim 2021 kekal milik Manchester City.

Skuad kendalian Pep Guardiola meraih trofi tersebut buat kali keempat berturut-turut selepas menewaskan Tottenham Hotspur 1-0 di Wembley awal pagi tadi.

Tandukan Aymeric Laporte lapan minit sebelum tamat perlawanan memberikan keceriaan buat City, sekaligus menghancurkan penantian 13 tahun Spurs untuk menjulang trofi.

Lebih manis kejayaan itu dapat diraikan di hadapan 8,000 penyokong yang hadir untuk menyaksikan perlawanan tersebut.

Buat pertama kali dalam tempoh 13 bulan, bola sepak di England memberikan peluang buat penyokong kedua-dua pasukan berada di dalam stadium.

Ia merupakan salah satu daripada sesi percubaan sebelum pihak berkuasa membenarkan lebih ramai penonton hadir ke stadium.

Kemenangan tersebut menyaksikan Guardiola kini memiliki 25 piala dalam kariernya termasuk ketika bersama Barcelona dan Bayern Munich.

City kini menyamai pencapaian Liverpool dengan lapan kejuaraan Piala Liga, enam daripadanya dalam lapan tahun terakhir.


Sukan SEA 2021: 10 PSK hadir perbincangan khas persiapan kontijen negara

KUALA LUMPUR, 23 April - 10 Persatuan Sukan Kebangsaan (PSK) telah menghadiri perbincangan khas kali ketiga bersama Ketua Kontinjen Malaysia, Datuk Hamidin Mohd Amin menjelang Sukan SEA 2021.

Fokus utama pertemuan itu adalah bagi membincangkan secara terperinci perkembangan dan persiapan kontinjen negara sebelum menyertai temasya di Hanoi, Vietnam itu.

Antara badan induk sukan terlibat ialah Persatuan Lawn Tenis Malaysia (LTAM), Persatuan Ping Pong Malaysia (TTAM), Persekutuan Taekwondo Malaysia (WTF), Persekutuan Wushu Malaysia (WFM), Persatuan Kanu Malaysia (MASCA), Persekutuan Catur Malaysia (MCF), Malaysian Dance Sport Berhad (MDSB), Persatuan Muaythai Malaysia (MMA), Persekutuan Judo Malaysia (MJF) dan Persekutuan Renang Malaysia (MSF).

Dalam masa sama Datuk Hamidin turut berharap semua atlet kebangsaan terutama kepada semua pemenang pingat emas pada Sukan SEA Filipina 2019 akan berlatih bersungguh-sungguh bagi mengulang semula kejayaan pada tahun ini.

Pada Sukan SEA 2019, kontinjen Malaysia berjaya membawa pulang 56 pingat emas, 57 perak dan 71 gangsa.

Olahraga dan gimnastik menjadi penyumbang pingat paling banyak buat Kem Malaysia di Filipina pada penganjuran dua tahun lalu.


FAM minta pemain hormat tugas pengadil

KELANA JAYA, 23 April - Setiausaha Agung Persatuan Bolasepak Malaysia (FAM), Stuart Ramalingam meminta semua pemain agar menghormati tugas pengadil perlawanan.

Ia susulan isu melibatkan pemain dan pengadil yang sering menjadi perhatian sejak akhir-akhir ini.

Menurut Stuart, pengadil perlawanan perlu diberikan ruang dan peluang menjalankan tugas di atas padang sebaik mungkin manakala pemain harus faham dan tidak bertindak mengikut emosi.

Isu mutu pengadilan kembali panas di bibir peminat bola sepak tempatan apabila pemain Johor Darul Ta’zim (JDT), Gonzalo Cabrera dilihat menyentuh pengadil ketika menentang Sri Pahang FC di Stadium Darul Makmur, Kuantan.

Sementara pemain muda Kedah Darul Aman (KDA) FC, Fadzrul Danel Mohd Nizam diarah keluar padang selepas dilayangkan kad merah atas tindakan sama.


Amar Makruf sertai kelab divisyen dua Sepanyol,AD Alcorcon

KUALA LUMPUR, 22 April - Bekas pemain SMK Bandar Baru Bangi, Amar Makruf terpilih menyertai kelab divisyen dua Liga Sepanyol, AD Alcorcon dan bakal beraksi bersama skuad B-23 pasukan itu.

Amar kini mengikut jejak seorang lagi pemain, Anas Nadawi yang telah menyertai akademi bola sepak The Next Generation Sports di Sepanyol pada Disember lalu.

Bakat dan kualiti yang dimiliki oleh Amar Makruf berjaya menarik minat kelab tersebut sekali gus memperoleh peluang beraksi bersama skuad Alcorcon II dalam saingan Tercera Division yang merupakan liga divisyen keempat bola sepak Sepanyol.

Berita gembira itu dikongsi Amar sendiri di laman media sosial Instagram miliknya.

Sekiranya beliau menampilkan prestasi cemerlang, tidak mustahil staf kejurulatihan kelab akan memberikan peluang kepadanya untuk beraksi bersama pasukan utama.

Skuad utama AD Alcorcon ketika ini menduduki tangga ke-18 dalam saingan Segunda Division.


Kewujudan Liga Super Eropah ditentang pemimpin dunia

LONDON, 19 April - Usaha beberapa individu yang cuba mewujudkan liga bolasepak baharu dikenali Liga Super Eropah mungkin tidak kesampaian selepas menerima tentangan daripada dua pemimpin kerajaan.

Perdana Menteri Britain, Boris Johnson dan Presiden Perancis, Emmanuel Macron lantang mendesak cadangan ini dibatalkan.

Persekutuan Bolasepak Antarabangsa (FIFA) dan Kesatuan Bolasepak Eropah (UEFA) dari awal lagi tidak bersetuju dengan usaha ini dan menganggap liga ini merupakan liga haram.

Selain kelab-kelab besar dari tiga negara iaitu England, Sepanyol dan Itali, kelab-kelab utama dari Perancis dan Jerman tidak menyatakan persetujuan mereka.

Dalam pada itu, Boris Johnson menjelaskan kehadiran saingan liga baharu ini pasti memberi kesan kepada penyertaan mereka dalam saingan sedia ada.

Dan pandangan ini, secara tidak langsung dipersetujui, Emmanuel Macron.

Rancangan ini turut menerima kutukan dari banyak pihak dalam komuniti bola sepak termasuk daripada bekas pemain Manchester United, Gary Neville yang menganggap usaha ini hanyalah untuk keuntungan pihak tertentu sahaja.


Mourinho akhirnya dipecat Tottenham Hotspurs

LONDON, 19 April - Selepas 17 bulan membimbing Tottenham Hotspurs, pengurus Jose Mourinho akhirnya dipecat pengurusan kelab.

Spurs mengalami prestasi suram musim ini, gagal mengekalkan kedudukan dalam kelompok lima terbaik Liga Perdana Inggeris selain tersingkir daripada saingan Liga Europa, menjadi antara faktor kuat mengapa Mourinho dibuang pemilik kelab, Deniel Levy.

Bekas pemain tengah Spurs, Ryan Mason dijangka mengambil alih tempat Mourinho sebagai pengurus sementara sambil dibantu Chris Powell sehingga tamat saingan hujung musim ini.

Pengumuman pemecatan Mourinho hadir beberapa jam selepas Spurs menjadi salah satu daripada enam kelab Liga Perdana Inggeris yang bersetuju menyertai saingan Liga Super Eropah.

Spurs mengalami kemerosotan prestasi yang mendadak apabila mereka yang berada di puncak liga pada Disember 2020, kini sekadar menghuni tangga ketujuh.


Fabio Quartararo gah kuasai Grand Prix Portugal

PARTIMAO, 19 April - Pelumba pasukan Monster Energy Yamaha, Fabio Quartararo merangkul kejuaraan kedua musim ini selepas memenangi MotoGP, Grand Prix Portugal.

Francesco Bagnaia dari Ducati Lenovo di tempat kedua manakala juara dunia yang mewakili Suzuki Ecstar, Joan Mir di tempat ketiga.

Pelumba Honda, Marc Marquez yang membuat kemunculan semula selepas sembilan bulan pula menduduki tempat ketujuh.

Quartararo yang juga muncul juara dua minggu lalu di Doha berkelebihan 15 mata sebagai pendahulu.

Bermula di petak utama, pelumba Monster Energy Yamaha itu bermula perlahan sehingga ketinggalan di tempat keempat namun kembali bangkit dengan mendahului baki 17 pusingan.

Sementara, Francesco Bagnaia dari Ducati yang dinafikan untuk meraih petak utama kerana pelanggaran bendera kuning pada sesi kelayakan tidak menghampakan menamatkan perlumbaan di tempat kedua dan juara dunia Suzuki, Joan Mir, menduduki tempat ketiga untuk meraih podium pertamanya musim ini.

Marquez pula yang kali pertama berlumba musim ini sejak patah tangan di GP Sepanyol Julai tahun lalu, bertembung dengan Mir pada permulaan perlumbaan di Litar Portimao ini namun bernasib baik untuk menamatkan perlumbaan di tempat ketujuh.

Pendahulu saingan, Johann Zarco pula gagal menamatkan perlumbaan akibat kemalangan.

Sementara itu, penunggang rookie Red Bull KTM, Raul Fernandez meraih kemenangan sulung Moto2 di depan Aron Canet dan Remy Gardner.

Manakala dalam aksi Moto3, Pedro Acosta dari Red Bull KTM mengatasi Dennis Foggia dari Leopard Racing di pusingan terakhir untuk muncul juara.

Kejuaraaan MotoGP akan diteruskan di Grand Prix Sepanyol bulan depan di Jerez.


Kontijen FAM terima suntikan COVID-19, pemain skuad bola sepak antara yang terlibat

PUTRAJAYA, 19 April - Presiden Persatuan Bola Sepak Malaysia, FAM, Datuk Hamidin Mohd Amin mendahului senarai penerima suntikan vaksin di bawah Program Imunisasi COVID-19 Kebangsaan, Kementerian Belia dan Sukan di Putrajaya hari ini.

Ia diikuti ketua jurulatih, Tan Cheng Hoe dan ketua pasukan Mohd Aidil Zafuan Abdul Radzak serta 78 orang individu terdiri daripada pemain dan pegawai skuad bola sepak kebangsaan.

Datuk Hamidin memberitahu, ia sedikit sebanyak melegakan pemain dan pegawai FAM menjelang pusingan kedua Kelayakan Piala Dunia 2022/ Piala Asia 2023 di Emiriah Arab Bersatu, UAE Jun depan.Beliau turut menyatakan penghargaan kepada kementerian yang membantu mempercepat proses mendapatkan suntikan mengikut jadual yang ditetapkan. Skuad Harimau Malaya akan menerima suntikan dos kedua pada 10 Mei depan sebelum berlepas ke UAE pada 20 Mei kelak.


Tingkat keselamatan saingan MotoGP, Panel Bendera Digital Homologated bakal digunakan

MADRID, 16 April - Kejuaraan Motosikal Dunia (MotoGP) bakal memperkenalkan penggunaan 22 panel bendera digital berteknologi tinggi atau dikenali Panel Bendera Digital Homologated untuk digunakan semasa perlumbaan.

Saingan MotoGP Portugal akan menjadi perlumbaan pertama menggunakan panel bendera digital tersebut sebelum ia diwajibkan penggunaannya pada 2022.

Ini merupakan syarat terbaharu Persekutuan Motosikal Antarabangsa (FIM) dan Persekutuan Automobil Antarabangsa (FIA) kepada semua litar yang menjadi tuan rumah.

Panel Bendera Digital Homologated memberi penglihatan yang sangat baik pada kelajuan tinggi dalam semua keadaan cuaca, sekali gus memudahkan penunggang mengetahui status semasa litar dan meningkatkan keselamatan dengan ketara.

MotoGP akan menggunakan gabungan panel T1 dan T2, dengan T1 digunakan di kawasan lurus yang panjang dan manakala T2 meliputi kawasan litar yang lain.

Bendera panel akan disatukan sepenuhnya ke dalam sistem Kawalan Balapan MotoGP terkini yang bermaksud panel akan dikawal terlebih dahulu dan paling utama oleh 'Race Control' yang membolehkan mereka mengubah status keseluruhan litar dengan serta-merta sekiranya berlaku sesuatu.

Setiap panel mempunyai konsol yang akan dikendalikan oleh marshal di tepi jalan untuk bendera kuning tempatan dan insiden sektor.


MU, Arsenal tempat slot separuh akhir Liga Europa

MANCHESTER, 16 April - Empat aksi timbal balik suku akhir Liga Europa berlangsung awal pagi tadi menyaksikan Arsenal catat kemenangan selesa 4-0 ke atas Slavia Prague sekali gus layak ke kelompok empat terakhir.

Turut mara, Manchester United yang menewaskan Granada 2-0 dalam satu lagi pertemuan.

Bermain di tempat lawan tidak menjejaskan rentak Arsenal apabila meledak tiga gol dalam tempoh enam minit di babak pertama.

Nicolas Pepe, Alexandre Lacazette dan Bukayo Saka menemui sasaran bermula minit ke-18 hingga 24 untuk meletakkan The Gunners selesa di depan.

Lacazette kemudian menambah gol keempat buat pasukannya pada lewat permainan sekaligus menang dengan agregat 5-1.

Di separuh akhir, anak buah Mikel Arteta bakal bertemu Villareal yang terdahulu menyingkirkan Dinamo Zagreb.

Di Old Trafford pula, Manchester United melangkah ke separuh akhir Liga Europa selepas mengatasi Granada 4-0 secara agregat.

Skuad kendalian Ole Gunnar Solskjaer melayan kunjungan kelab Sepanyol itu dengan kelebihan 2-0 hasil aksi pertama minggu lalu.

Edinson Cavani membuka jaringan buat tuan rumah seawal minit ke-6 sebelum Granada menjaringkan gol sendiri di hujung permainan.

United yang kali terakhir memenangi kejohanan ini di bawah kendalian Jose Mourinho pada tahun 2017 akan bertemu Roma di separuh akhir.

Tahun lalu, United tewas kepada Sevilla dalam kelompok empat terakhir.


Ketinggian jadi "senjata rahsia", Raja Pecut GP Malaysia wajar diberi peluang ke Sukan SEA 2021

KUALA LUMPUR, 16 April - Ketinggian 184 sentimeter yang dimiliki Muhammad Arsyad Md Saat nyata menjadi kelebihan buat pelari pecut Johor itu sehingga berjaya muncul sebagai Raja Pecut 100 meter lelaki di Kejohanan Olahraga Grand Prix (GP) Malaysia, Sabtu lepas.

Lebih manis, catatan masa 10.64 saat yang direkodkan itu merupakan rekod peribadi baharunya selepas mencatat 10.70 saat semasa Kejohanan Majlis Sukan Sekolah-Sekolah Malaysia 2019.

Kejayaan itu sudah cukup untuk mengecewakan atlet kebangsaan dari Sarawak, Jonathan Nyepa yang berada di tempat kedua manakala Muhammad Azeem Mohd Fahmi dari Perak pula di tempat ketiga.Jurulatihnya, Mohd Poad Md Kassim mengakui Muhammad Arsyad yang dibimbing sejak 2019, memiliki kelebihan dalam aspek ketinggian fizikalnya untuk mencipta lebih banyak kejayaan pada masa hadapan.Mengulas lanjut, Mohd. Poad turut menjelaskan dia tidak menyangka pelari muda itu mampu melakar kejutan pada GP Malaysia kerana sasaran sebenarnya adalah untuk mencatat rekod baharu peribadi di kejohanan itu.Atas kejayaan itu, Muhammad Arsyad yang juga pelajar Sekolah Sukan Tunku Mahkota Ismail kini berpeluang cerah untuk sekurang-kurangnya disenaraikan dalam kuartet 4 kali 100 meter pada Sukan SEA 2021 di Hanoi, Vietnam, November depan.Mohd Poad sebelum ini pernah membimbing dua atlet pecut meraih emas dalam acara riben biru tersebut di dua temasya Sukan SEA berturut-turut menerusi Khairul Hafiz Jantan di Kuala Lumpur pada 2017 dan Muhammad Haiqal Hanafi di Manila, Filipina pada 2019.


"Sayangilah The Rhinos", nasihat Presiden SAFA kepada pemain Sabah FC

KOTA KINABALU, 16 April - Pemain Sabah FC disaran tanam kecintaan tinggi terhadap pasukan.

Sikap pentingkan diri perlu dikikis dan mereka juga perlu fokus kepada perlawanan seterusnya.Demikian dinyatakan Pemangku Presiden Persatuan Bola Sepak Sabah, SAFA Datuk Seri Bung Moktar Radin.

Jelas Bung Moktar, semangat cintakan pasukan adalah kunci utama untuk mengembalikan semula kegemilangan bola sepak negeri Sabah.Dalam pada itu, beliau yakin skuad Sang Badak mampu meraih tiga mata penuh apabila melayani kunjungan UiTM FC di Stadium Likas, Kota Kinabalu esok.Ia berdasarkan keputusan perlawanan baru-baru ini dengan Penang FC di tempat lawan, Sabah hampir meraih tiga mata penuh namun tercicir di minit-minit akhir perlawanan.Datuk Seri Bung MOktar berkata demikian kepada media selepas majlis Sungkai SabahFC di SICC, Kota Kinabalu.Seramai 21 orang anak yatim dari rumah amal kasih kingfisher turut diraikan dan berpeluang beramah mesra dengan pemain-pemain Sabah.


Sukan Para ASEAN: Hanya 11 jenis sukan dipertandingkan

HANOI, 16 April - Vietnam mengesahkan hanya 11 jenis sukan yang akan dipertandingkan pada temasya Sukan Para ASEAN edisi ke-11 di Hanoi pada Disember ini, walaupun terdapat permintaan untuk penambahan empat lagi sukan.

Menurut Jawatankuasa Penganjur Sukan Para ASEAN Vietnam, mereka telah memaklumkan secara rasmi kepada Persekutuan Sukan Para ASEAN bahawa mereka tidak dapat memenuhi cadangan memasukkan empat sukan tambahan itu atas sebab ekonomi serta kesukaran menyediakan venue dan kemudahan akibat pandemik COVID-19.

Sebelum ini, cadangan untuk menambah empat lagi sukan iaitu bola keranjang kerusi roda, bola sepak cerebral palsy, berbasikal dan bola tampar duduk kepada 11 sukan sedia ada dibuat pada 25 Februari lepas.

Ia dibuat berdasarkan dapatan akhir penyataan minat yang mengisytiharkan bahawa empat sukan itu melepasi kriteria pemilihan dengan lebih empat negara menyokong kemasukannya.

Setakat ini 11 sukan yang sah dipertandingkan ialah olahraga, badminton, renang, ping pong, catur, powerlifting, boccia, judo, goalball, tenis berkerusi roda dan memanah.


Malaysia perkenal Pelan Strategi Baharu 2021-2030

KUALA LUMPUR, 16 April- RM300 juta diperuntuk bagi menjayakan pelaksanaan Pelan Strategi Pemasaran Penganjuran Acara Perniagaan Malaysia 2021-2030.

Ini seiring matlamat menjadikan Malaysia antara lima destinasi penganjuran acara perniagaan bertaraf dunia, menjelang 2030.

21 strategi dirangka menerusi pelan berkenaan, bagi menjayakan strategi menarik penganjuran acara besar ke Malaysia.Pelaksanaan pelan itu bakal memberi kesan ekonomi berganda, dengan mewujudkan lebih 25,800 peluang pekerjaan dalam tempoh 10 tahun.Pelan Strategi itu dilancarkan Menteri Pelancongan Seni dan Budaya, Datuk Seri Nancy Shukri.


Vaksin COVID-19: Skuad Harimau Malaya lega bakal terima suntikan pertama

BUKIT JALIL, 15 April - Skuad Harimau Malaya, kendalian, Ketua Jurulatih Tan Cheng Hoe, boleh menarik nafas lega apabila dijadual menerima suntikan vaksin COVID-19 Isnin depan.

Menteri Belia dan Sukan Datuk Seri Reezal Merican Naina Merican mengesahkan, 78 individu terdiri daripada pemain dan pegawai termasuk Presiden Persatuan Bola Sepak Malaysia (FAM) Datuk Hamidin Mohd Amin, dijangka menerima suntikan dos pertama COVID-19 di Dewan Seri Seroja di Putrajaya.

Sebelum ini, Datuk Seri Reezal Merican menyatakan tiada jaminan suntikan vaksin buat pasukan kebangsaan yang dijadual berlepas ke Emiriah Arab Bersatu (UAE), pada 31 Mei hingga 15 Jun bagi melengkapkan baki saingan kelayakan Piala Dunia 2022/Piala Asia 2023.

Datuk Seri Reezal berkata pada sidang media majlis pelancaran Detik 100 Hari ke Tokyo 2020 di Majlis Sukan Negara (MSN).

Pada majlis sama legenda badminton negara, Datuk Lee Chong Wei diumumkan secara rasmi selaku Chef De Mission (CDM) negara ke temasya Olimpik 2020, Tokyo, Jepun.

Manakala Presiden Majlis Paralimpik Malaysia, Datuk Seri Megat D Shahriman Zaharudin dipilih sebagai CDM kontijen paralimpik negara.


264 atlet, jurulatih dan pegawai terima suntikan vaksin

KUALA LUMPUR, 13 April - Menjelang temasya Olimpik dan Paralimpik Tokyo 2020.

Seramai 264 atlet, jurulatih dan pegawai dari Majlis Sukan Negara (MSN) dan Institut Sukan Negara (ISN) telah menerima suntikan dos pertama vaksin jenis Pfizer-BioNTech di Kompleks Sukan DBKL, Cheras pagi tadi.

Daripada jumlah itu, 93 adalah atlet normal manakala 35 lagi atlet para.

Program itu dimulakan seawal 8 pagi dengan pendaftaran kehadiran, saringan gejala dan imbasan suhu serta pengesahan identiti yang dilakukan di luar dewan.

Manakala ruang untuk menerima suntikan pula dilakukan di dalam dewan.

Menteri Belia dan Sukan, Datuk Seri Reezal Merican Naina Merican selesai menerima suntikan dos pertama pada pukul 10.30 minit pagi.

Ujarnya, KBS dan Kementerian Sains, Teknologi dan Inovasi (MOSTI) kini sedang berusaha untuk menyediakan suntikan vaksin kepada kumpulan kedua pada Mei depan melibatkan 1,000 orang atlet.

ISN akan bertindak sebagai badan yang akan memantau perkembangan semua penerima dos pertama hari ini sebelum membenarkan latihan berjalan seperti biasa.

Jelas Datuk Seri Reezal lagi, Jawatankuasa Olimpik Antarabangsa (IOC) turut memberi kelonggaran kepada setiap negara dengan tidak mewajibkan semua atlet yang akan ke Tokyo nanti perlu disuntik vaksin.

Buat masa ini atlet Malaysia yang telah mendapat dua dos vaksin di luar negara ialah pelumba Moto Two negara, Hafiz Syahrin, di Qatar.

Rata-rata atlet yang ditemui teruja dengan suntikan dos pertama vaksin dengan harapan dapat meneruskan semula latihan dan penyertaan ke kejohanan dalam misi memburu pertama Olimpik buat Malaysia.


Vaksin COVID-19: Atlet dan pegawai terlibat ke Tokyo bakal terima suntikan

KUALA LUMPUR, 13 April - Menjelang temasya Olimpik dan Paralimpik Tokyo 2021

264 orang atlet dan pegawai yang terlibat dalam kejohanan berkenaan bakal diberikan suntikan vaksin COVID-19 di Dewan Kompleks Sukan DesaTasik, Cheras.

Pemberian vaksin kepada para atlet dan pegawai tersebut serta program yang diatur khas bertujuan menyemarakkan semangat mereka menghadapi temasya terbesar dunia itu.

Ia sebahagian persiapan rapi yang dirancang khusus oleh Kementerian Belia dan Sukan kepada atlet yang akan ke dua temasya tersebut.

Dalam pada itu, Menteri Belia dan Sukan Datuk Seri Reezal Merican Naina Merican dijadual melancarkan 'Countdown' Detik 100 Hari ke Tokyo 2020 pada 14 April 2021 di Kompleks Majlis Sukan Negara, Bukit Jalil.

Acara ini akan digerakkan ke seluruh negara termasuk Program Jelajah Road to Tokyo 2020 yang bertujuan untuk mendapatkan sokongan masyarakat serta membangkitkan semangat atlet.


Promosi produk kesihatan tempatan, atlet jadi duta produk

IPOH, 13 April - Usaha membantu mempromosi produk keluaran syarikat tempatan menerusi aspek kesukanan di Perak.

Kerajaan negeri menerusi Majlis Sukan Negeri menjalin hubungan kerjasama dengan Suffy Dairy Group Sdn Bhd sebagai produk makanan tambahan kesihatan kepada para atlet di negeri itu.

Exco Belia dan Sukan, Komunikasi dan Multimedia, Khairul Shahril Mohamed berkata, kerjasama itu merupakan langkah pertama dalam membantu produk tempatan yang setanding dengan produk popular di pasaran.

Beliau berkata demikian selepas majlis pelancaran produk dan menandatangani kontrak bersama MSN Perak dan Duta Produk Suffy Activated di Ipoh.  Dalam majlis tersebut, lagenda emas sepak takraw negara, Saladin Abd Rahim dan empat lagi atlet menandatangani kontrak sebagai duta produk.


BAM perlu masa pertimbang sistem pemarkahan baharu BWF

KUALA LUMPUR, 11 April - Persatuan badminton Malaysia (BAM) belum membuat sebarang ketetapan keputusan mengenai cadangan sistem pemarkahan baharu pasca temasya Olimpik Tokyo dan Temasya Paralimpik.

Presiden BAM, Tan Sri Mohamad Norza Zakaria berkata perbincangan mengenainya telah diadakan pada Mesyuarat Agung Tahunan (AGM) BAM ke-76 semalam, namun tiada keputusan.

Beliau berkata Setiausaha Agung BAM, Datuk Kenny Goh, Pengarah Kejurulatihan Wong Choong Hann dan Pengarah Teknikal Skuad Badminton Remaja Kebangsaan, Datuk Misbun Sidek akan memberi pandangan masing-masing.

Jelas beliau, sistem pemarkahan baharu telah dicadangkan kembali oleh persatuan badminton Indonesia dan badminton Maldives yang mendapat persetujuan Presiden Persekutuan Badminton Dunia (BWF) Poul-Erik Hoyer.

BWF akan mengadakan undian mengenainya pada bulan Mei depan bagi menukarkan format semasa 21 mata kepada 11 mata kemenangan dalam lima perlawanan yang memerlukan sokongan dua pertiga daripada AGM BWF.

Cadangan sama pernah dikemukakan pada tahun 2014 dan 2018, namun ia gagal mendapat sokongan yang dikehendaki daripada anggota BWF.


Sedar persiapan jauh ketinggalan, Cheng Hoe mahu skuad Harimau Malaya berkumpul lebih awal

KELANA JAYA, 4 April - Menyedari skuad bola sepak kebangsaan jauh ketinggalan dari sudut persiapan.

Ketua jurulatih, Tan Cheng Hoe berharap dapat menyediakan pasukan lebih awal menjelang baki saingan kempen Kelayakan Piala Dunia 2022/Piala Asia 2023, Jun ini.

Cheng Hoe mahukan tempoh antara 10 hingga 12 hari pada Mei sebelum berdepan Emiriah Arab Bersatu (UAE) pada 3 Jun diikuti Vietnam pada 11 Jun dan Thailand empat hari kemudian yang telah melakukan persiapan lebih awal.

Jelasnya, persediaan rapi sebelum bersaing dengan ketiga-tiga pasukan dalam aksi Kumpulan G itu merupakan faktor utama yang mampu membawa kepada kejayaan skuad Harimau Malaya dalam misi layak secara automatik ke pusingan akhir Piala Asia 2023.

Apa yang merisaukan Cheng Hoe adalah aksi Liga Malaysia yang dijadual berlangsung sehingga minggu terakhir Mei, sekali gus, menjadi halangan bagi mengumpulkan barisan pemain lebih awal.

Namun, Persatuan Bola Sepak Malaysia (FAM) telah mengemukakan cadangan kepada Liga Bola Sepak Malaysia (MFL) untuk menangguhkan aksi Liga M melibatkan perlawanan selepas Hari Raya Aidilfitri yang dijangka disambut pada 13 dan 14 Mei.

Skuad kebangsaan hanya baru sekali menjalani latihan pusat di Johor Bahru selama seminggu bulan lalu selepas kira-kira setahun tidak dapat berkumpul gara-gara pandemik COVID-19.

Selepas lima perlawanan, Malaysia dipisahkan dua mata di belakang Vietnam selaku pendahulu kumpulan dengan mengumpul 11 mata sementara Thailand di kedudukan ketiga dengan lapan mata dan UAE di kedudukan keempat mengumpul enam mata dengan kurang satu perlawanan.


Berikan masa untuk Harimau Malaya 'tajamkan kuku' sebelum hadapi UAE

KELANA JAYA, 31 Mac - Persatuan Bolasepak Malaysia (FAM) telah mengemukakan cadangan kepada Liga Bolasepak Malaysia (MFL) untuk pertimbangan agar saingan Liga Malaysia 2021 yang dijadualkan pada Mei dapat dipinda.

Ia bagi memberi laluan kepada skuad Harimau Malaya melakukan persiapan menghadapi baki saingan Kumpulan G pusingan kedua Kelayakan Piala Dunia 2022 / Piala Asia 2023 di Emiriah Arab Bersatu (UAE) Jun depan.

Timbalan Presidennya, Datuk Mohd Yusoff Mahadi berkata, tempoh tersebut amat kritikal bagi memastikan skuad kendalian Tan Cheng Hoe itu memiliki lebih masa menjalani latihan sebelum berdepan aksi getir dengan UAE.

Beliau berkata demikian pada sidang media Majlis Menandatangani Perjanjian Penajaan FAM Bersama Casio di Wisma FAM, tengahari tadi.

Berdasarkan kalendar Liga M 2021, aksi Liga Super akan dihentikan seketika pada 22 Mei bagi memberi laluan kepada jadual antarabangsa berkenaan sebelum disambung semula pada 2 Julai.

Dalam perkembangan sama, Mohd Yusoff yang juga pengurus pasukan kebangsaan mengesahkan, tiga pasukan iaitu Bahrain, Jordan dan Australia telah menyatakan kesudian untuk beraksi menentang Malaysia sebagai aksi pemanas badan.

Mengulas mengenai penajaan selama setahun Casio bersama FAM, Mohd. Yusoff melahirkan penghargaan kepada perjanjian tersebut selain percaya ia mampu menaikkan semangat pemain dan penyokong Harimau Malaya.